sagorsarker/bangla-wikipedia huggingface dataset:
পাকা নাভাস

ফ্রান্সিস্কা রাকেল নাভাস গার্দেলা (১৮৮৩-১৯৭১) ছিলেন একজন হন্ডুরান সাংবাদিক, লেখিকা এবং নারীবাদী। তিনি হন্ডুরাসে প্রথম নারীবাদী জার্নাল প্রতিষ্ঠা করেছিলেন এবং প্রথম সাফ্রেজেট সংস্থার সদস্য ছিলেন। উদারতাবাদী হওয়ার কারণে তিনি এবং তাঁর স্বামীর জীবনের বেশিরভাগ সময় নির্বাসনে কেটেছিল। ১৯৪৫ থেকে ১৯৫১ সাল পর্যন্ত গুয়াতেমালায় নির্বাসনের সময়কাল ছিল তাঁর সবচেয়ে সৃজনশীল লেখাগুলোর সময়কাল। তিনি পাকা নাভাস নামেই সমধিক খ্যাত ছিলেন।
ফ্রান্সিস্কা রাকেল নাভাস গার্দেলা ১৮৮৩ সালের ২৩শে মার্চ হন্ডুরাসের ওলাঞ্চোর হুতিকাল্পায় হোসে মারিয়া নাভাস এবং ফ্রান্সিস্কা গার্দেলা দি নাভাস দম্পতির ঘরে জন্মগ্রহণ করেছিলেন। ১৯০০ সালে তিনি অ্যাটর্নি, বুদ্ধিজীবী ও সাংবাদিক আদল্ফো মিরালদাকে বিয়ে করেছিলেন। তাঁর স্বামী রাজনীতিতে জড়িত ছিলেন এবং নিজের লেখার মাধ্যমে বিরোধী উদারতাবাদীদের জোরালো সমর্থন করেতেন। ফলে তিনি ও তাঁর পরিবার সরকার কর্তৃক নির্যাতনের শিকার হয়েছিলেন।
নাভাসের বন্ধু এবং সহচর লেখক রামন আমায়া আমাদোর তাঁকে লা সিবাতে আশ্রয় নিতে এবং কোস্টা নর্টি পত্রিকা প্রকাশের প্রস্তাব করেছিলেন।
১৯৭১ সালের ১১ জুলাই ওয়াশিংটনের সিয়াটলে নিজের মেয়ের সাথে দেখা করতে গিয়ে তিনি মৃত্যুবরণ করেছিলেন।
জুয়ানা পাভন

জুয়ানা পাভন (১৯ জুলাই, ১৯৪৫ - ২৮ মার্চ, ২০১৯) ছিলেন একজন হন্ডুরান কবি এবং অভিনেত্রী। তিনি তার নারীবাদী কবিতা এবং হন্ডুরান সমাজের সমালোচনার জন্য সমধিক বিখ্যাত ছিলেন। 
জুয়ানা পাভন ১৯৪৪ সালে সান মার্কোস দি কোলনে জন্মগ্রহণ করেছিলেন। তার জন্মের সমব তার মায়ের বয়স ছিল ১৪ বছর এবং তিনি পাভনের প্রসবকালে মারা গিয়েছিলেন। তার বাবাও বেশ কয়েকদিন পরে অ্যালকোহল গ্রহণের কারণে মারা গিয়েছিলেন। এরপরে তাকে প্রসূতি হাসপাতাল থেকে একজন ডাক্তার দত্তক নিয়েছিলেন। কিন্তু নির্বাসিত জীবনযাপনের উদ্দেশ্যে হন্ডুরাস ছেড়ে যাওয়ার পরে তিনি এতিমখানায় বড় হয়েছিলেন। 
১৯৭০ সালে তিনি তেগুসিগালপায় চলে যান এবং আইনিভাবে তার নাম পরিবর্তন করে মার্গারিতা ভেলাস্কুজ পাভন রাখেন। তিনি গর্ভবতী হয়ে পড়লে তার স্বামী তাকে ছেড়ে চলে গিয়েছিল। ফলে তিনি নিঃস্ব হয়ে পড়েছিলেন এবং সন্তানের দেখাশোনা করতে অর্থোপার্জনের জন্য বেশ্যাবৃত্তি বেছে নিয়েছিলেন। প্যাভানের মোট তিনটি সন্তান ছিল, বিভিন্ন পরিবার তাদেরকে দত্তক নিয়েছিল। 
২০১৬ সালে, তিনি সান জুয়ানসিটো খনির শহরে চলে গিয়েছিলেন। জানা যায় যে সেখানে তিনি খারাপ স্বাস্থ্য এবং দারিদ্র্যের মধ্যে ছিলেন। মুখের ক্যান্সারের কারণে তিনি ২০১৯ সালের ২৮ শে মার্চে মৃত্যুবরণ করেন।
মিমি পানায়োতি

মিমি নাস্তাস বুত্তো দে পানায়োতি (জন্ম ১৯৩৮) হলেন একজন হন্ডুরান লেখিকা, সাংবাদিক এবং ধর্মতত্ত্ববিদ।
মিমি পানায়োতি ১৯৩৮ সালে হন্ডুরাসের লা লিমাতে জন্মগ্রহণ করেছিলেন। তাঁর বাবা-মা দুজনেই হলেন অভিবাসী, তাঁরা রেলপথ কোম্পানিতে কাজ করার জন্য লা লিমায় বসতি স্থাপন করেছিলেন। প্রাথমিক স্তরে তিনি লা লিমা এস্তেবান বান গার্দিওলা স্কুলে পড়াশোনা করেছিলেন। কিছু দিন পরে তিনি মাধ্যমিক স্তরের পড়াশোনা করার জন্য তেগুসিগালপা চলে গিয়েছিলেন। বছর কয়েক পরে তিনি এবং তাঁর পরিবার লা লিমা থেকে লা সিবাতে চলে গিয়েছিলেন। সেখানে গিয়ে হুয়ান পানায়োতির সাথে তাঁর দেখা হয়েছিল এবং তাঁরা বিয়ে করেছিলেন। তিনি নিজের স্বামীর সাথে লা সিইবাতে থাকেন।
১৯৮০ সালে তিনি মাদার তেরেসা চ্যারিটি মিশনে যোগ দিয়েছিলেন এবং ধর্মতত্ত্ব বিষয়ে একটি ডিগ্রি অর্জন করেছিলেন। ১৯৮৫ সালে তিনি সান পেদ্রো সুলা বিশ্ববিদ্যালয় থেকে যোগাযোগ বিজ্ঞানে স্নাতক ডিগ্রি অর্জন করেছিলেন।
ক্যাথলিক ক্রিসমাসের বিস্তৃত অনুষ্ঠান পরিচালনা এবং ২০০টিরও বেশি প্রাকৃতিক দৃশ্যের সংকলন প্রদর্শনের জন্য পানায়োতি পরিচিত।
অ্যাঞ্জেলা ভালে

অ্যাঞ্জেলা ভালে ( এতনা মারিয়া দে লস অ্যাঞ্জেলেস ভালি সেরাতো ; ৭ জানুয়ারি, ১৯২৭ - ৯ মে, ২০০৩) ছিলেন একজন হন্ডুরান লেখিকা, সাংবাদিক এবং প্রাবন্ধিক। ১৯৬৭ সালে তিনি প্রথম "প্রিমিও ন্যাসিয়োনাল ডি পোয়েসিয়া জুয়ান রামন মোলিনা" পুরস্কার পেয়েছিলেন।
এতনা মারিয়া দে লস অ্যাঞ্জেলস ভ্যালি ১৯২৭ সালের ৭ জানুয়ারি হন্ডুরাসের তেগুসিগালপাতে (কোমায়গেলা) জন্মগ্রহণ করেছিলেন।, তিনি বের্নার্দো ভালে হার্নান্দেজ এবং আনা লিওনোর সেরাতো সালগাদোর কন্যা। তরুণী বয়সে তিনি নিজের পিতামহী অ্যাঞ্জেলা হার্নান্দেজের সম্মানে অ্যাঞ্জেলা ভালে ছদ্মনামটি গ্রহণ করেছিলেন।
তিনি "ভেল এল দিয়া", "এল ক্রোনিস্তা" ও লা প্রেনসাসহ হন্ডুরাসের বিভিন্ন সংবাদপত্রে সাংবাদিক হিসাবে কাজ করেছিলেন। কবি হিসাবে তিনি সনাতন পদ্ধতিতে তবে আধুনিক রূপে সনেট বা লম্বা ছড়া ব্যবহার করে কবিতা রচনা করতেন।
২০০৯ সালের ৯ ই মে তিনি তেগুসিগালপায় মৃত্যুবরণ করেছিলেন।
ক্লেমেন্তিনা সুয়ারেজ

ক্লেমেন্তিনা সুয়ারেজ (১২ মে, ১৯০২ - ১৯৯১) ছিলেন হন্ডুরাসের প্রথম দিককার একজন কবি ও লেখিকা, যিনি প্রথাগত সামাজিক রীতিনীতি ভঙ্গ করেছিলেন। তিনি হন্ডুরাস কাব্যগ্রন্থ প্রকাশক প্রথম নারী। বর্তমানকালে তাকে হন্ডুরাসের প্রধান নারী কবি হিসাবে বিবেচনা করা হয়ে থাকে।
ক্লেমেন্তিনা সুয়ারেজ ১৯০২ সালের ১২ই মে হন্ডুরাসের হুতিকালপায় জন্মগ্রহণ করেছিলেন এবং ১৯৯১ সালে হন্ডুরাসের তেগুসিগালপাতে মৃত্যুবরণ করেছিলেন।
১৯৯৯ সালে তাঁর নামে হন্ডুরান ডাকটিকিট বার করে তাঁকে সম্মানিত করা হয়েছিল। তাকে হন্ডুরাসের প্রধান কবিও বলা হয়ে ধাকে। তিনি শর্টস এবং লিপস্টিক পরা প্রথম হন্ডুরান নারী হিসাবেও পরিচিত। তাঁর জীবনের গল্প নিয়ে একটি বই এবং একটি চলচ্চিত্র রয়েছে। কথিত আছে মেক্সিকান চিত্রশিল্পী দিয়েগো রিভেরা এল সালভাদোরের কোস্টা রিকান চিত্রশিল্পী ফ্রান্সিসকো অ্যামিগেটি এবং ক্যামিলো মিনেরো তাঁর প্রতিকৃতি অঙ্কন করেছিলেন।
দুনিয়া এলভির

দুনিয়া এলভির (জন্ম ১৯ জুন, ১৯৭৩; লা সেইবা, হন্ডুরাস ) হলেন একজন টেলিভিশন সাংবাদিক, প্রযোজক, প্রেরণাদায়ী বক্তা এবং অটিজম আইনজীবী।
দুনিয়া এলভির ১৯৮৯ সালে ক্যালিফোর্নিয়ায় মেক্সিকো রেডিওতে তার কর্মজীবন শুরু করেছিলেন। পরে তিনি সেখান থেকে লস অ্যাঞ্জেলেসের কেআরসিএ চ্যানেল-৬২ তে সাংবাদিক ও টিভি সংবাদ উপস্থাপিকা হিসাবে চলে গিয়েছিলেন। ২০০১ সাল থেকে তিনি লস অ্যাঞ্জেলেসে টেলিমান্ডোর হয়ে কাজ করেছেন। তিনি টেলিভিশন অনুষ্ঠান "কাদা দিয়া কোন মারিয়া আন্তোনিয়েতার" সংবাদদাতাও ছিলেন।
দুনিয়া এলভির মানুষের আগ্রহের গল্পগুলো নিয়ে প্রতিবেদন তৈরির কারণে বেশকিছু স্বীকৃতি পেয়েছেন। 
বিগত বছরগুলোতে তিনি ৬টি এমি পুরস্কার জিতেছেন। ২০০১ সালে লস অ্যাঞ্জেলেসে সেরা তদন্তকারী প্রতিবেদন বিভাগে তিনি এমি পুরস্কারেরের জন্যও মনোনীত হয়েছিলেন। ২০০৫ সালে তিনি গ্ল্যাড পুরস্কার জিতেছিলেন।
দ্য ন্যাশনাল অ্যাসোসিয়েশন অফ ল্যাটিনা লিডার্স (এনএলএল) হোয়াইট হাউস পরিদর্শন করার জন্য তাকে বিশেষ অতিথি হিসাবে আমন্ত্রণ জানিয়েছিল।
শিরিন আহমেদ

শিরিন আহমেদ হলেন একজন পাকিস্তানি লেখিকা, জনবক্তা এবং পুরস্কারপ্রাপ্ত ক্রীড়া সক্রিয়কর্মী যিনি মুসলিম নারীদের খেলাধুলার প্রতি আলোকপাত করে থাকেন। পাশাপাশি খেলাধুলায় বর্ণবাদ এবং নারীবিদ্বেষও তার আলোচ্য ও কাজের বিষয়।
খেলাধুলা শিল্পে নারীদের কাছে আহমেদ সুপরিচিত। তিনি খেলাধুলার মধ্যে আন্তঃবিভাগ এবং পরিচয়ের স্বাধীনতা নিয়ে প্রায়শই আলোচনা ও মন্তব্য করেন।
শিরিন আহমেদ কানাডার হ্যালিফ্যাক্সে পাকিস্তানি বাবা-মার ঘরে জন্মগ্রহণ করেছিলেন। তিনি কানাডার টরন্টো বিশ্ববিদ্যালয়ে পড়াশোনা করেছিলেন। কলেজে পড়াশোনা করার সময় তিনি ফুটবল খেলার চর্চা করতেন। বর্তমানে তিনি তার পরিবার নিয়ে কানাডার টরন্টোতে থাকেন।
খেলাধুলায় মুসলিম নারীদের অংশগ্রহণ বিষয়ক কাজের জন্য শিরিন আহমেদ "২০১৮ নইম মালিক স্মৃতি পুরস্কার" পেয়েছেন। ২০১৮ এবং ২০১৯ সালে স্পোর্টস পাওয়ারলিস্টে মুসলিম নারী হিসাবে তার নাম অন্তর্ভুক্ত হয়েছিল।
লিজেট কাটান

লিজেট কাটান হলেন হন্ডুরান-বংশোদ্ভূত একজন ফ্যাশন সম্পাদক যিনি ১৯৭৬ সাল থেকে ১৯৮৬ সাল পর্যন্ত মিলান এবং নিউইয়র্কে হার্পার্স বাজার ইতালি, হার্পার্স বাজার ফ্রান্স, উমো হার্পার্স বাজার এবং ইতালিয়ান কসমোপলিটনের জন্য কাজ করেছিলেন। তিনি সেই সময়ের কার্যত প্রত্যেক বড় ফটোগ্রাফারের সাথে কাজ করেছিলেন। একবার ফ্যাশন জগৎ থেকে অবসর গ্রহণ করে ১৯৯০ সালে তিনি রোমের হন্ডুরান দূতাবাসের বাণিজ্যিক সহদূত হিসাবে তার কূটনীতিক জীবন শুরু করেছিলেন এবং অবশেষে ২০০২ সালে মিলানের কনস্যুলেট জেনারেল পদে নিযুক্ত হয়ে ২০০৭ সাল পর্যন্ত দায়িত্বপালন করেছিলেন। বর্তমানে তিনি বিভিন্ন আন্তর্জাতিক প্রকাশনার জন্য ফ্রিল্যান্স স্টাইলিস্ট হিসাবে কাজ করেন।
কাটান হন্ডুরাসের সান পেদ্রো সুলায় জন্মগ্রহণ করেছিলেন। কিশোরী বয়সে তার পরিবার নিউ ইয়র্ক সিটিতে স্থানান্তরিত হয়েছিল। শৈশবকাল তিনি ফ্যাশন নিয়ে নয় বরং প্রত্নতত্ত্ব নিয়ে আগ্রহী ছিলেন। একই কারণে তিনি হান্টার কলেজ থেকে নৃবিজ্ঞানে একটি ডিগ্রি অর্জন করেছিলেন। আইলিন ফোর্ড নিউইয়র্কের রাস্তায় কাটানকে আবিষ্কার করেছিলেন এবং তাকে মডেল হওয়ার প্রস্তাব দিয়েছিলেন। মডেলিং জীবন শুরু করার সিদ্ধান্ত নিয়ে তিনি কিছুটা দ্বিধায় পড়েছিলেন, কারণ তিনি এর আগে কখনও ফ্যাশন ইন্ডাস্ট্রিতে কাজ করার কথা ভাবেন নি।
মোনা অ্যাডিলম্যান

মোনা এলাইন অ্যাডিলম্যান (১৯২৪ - ১৯৯১) ছিলেন কেবেকের মন্ট্রিয়লের একজন ইহুদি-কানাডীয় কবি।
মোনা অ্যাডিলম্যান ১৯২৪ সালে জন্মগ্রহণ করেছিলেন এবং ম্যাকগিল বিশ্ববিদ্যালয় থেকে বি.এ. ডিগ্রি অর্জন করেছিলেন 
তিনি সামাজিক ও পরিবেশগত কারণগুলির প্রতি দৃঢ়রূপে প্রতিশ্রুতিবদ্ধ ছিলেন, কীটনাশকের বিপদের বিরুদ্ধে তিনি কেবেকবাসীদের সতর্ক করেছিলেন। তিনি কনকর্ডিয়া বিশ্ববিদ্যালয়ে বাস্তুশাস্ত্র ও সাহিত্যের উপর একটি কোর্স তৈরি করেছিলেন এবং শিখিয়েছিলেন। পাশাপাশি তিনি সেভ মন্ট্রিয়ল নামে একটি ঐতিহ্যগোষ্ঠী পরিচালনা করেছিলেন। 
১৯৯২ সালে ম্যাকগিল বিশ্ববিদ্যালয়ের ইংরেজি বিভাগে মোনা অ্যাডিলম্যানের করা উইল থেকে মোনা "এলাইন অ্যাডিলম্যান কবিতা পুরস্কার" নামে একটি শিক্ষাবৃত্তি প্রতিষ্ঠিত হয়েছিল।
আর্লেট অ্যালকক

আর্লেট অ্যালকক (জন্ম: আর্লেট ক্রিস্টিন আইডা ব্র্যাবেন্ট ৮ অক্টোবর ১৯৫৮) হলেন একজন মেটিস- কানাডীয় লোকসঙ্গীতশিল্পী, গীতিকার এবং সমাজকর্মী। আর্লেট তার স্পষ্টবাদী গানগুলোর জন্য সবচেয়ে বেশি পরিচিত। এসব গানে তিনি মেটিস এবং আদিবাসী কানাডীয়দের সম্মুখ অতীত ও বর্তমান প্রতিকুলতার বিবরণ তুলে ধরেছেন। ১৯৯৭ সাল থেকে তিনি আর্লেট নামে একাধিক মৌলিক ঘরানার সংগীতের দুটি পূর্ণ দৈর্ঘ্যের অ্যালবাম প্রকাশ করেছেন। উভয় অ্যালবাম কানাডা এবং মার্কিন যুক্তরাষ্ট্রে বিস্তৃত আদিবাসী রেডিওতে সম্প্রচারিত হয়েছে। আর্লেট উত্তর আমেরিকার বিভিন্ন আদিবাসী সংগীত পুরস্কারের জন্য মনোনীত হয়েছেন এবং ২০০৮ সালে নিউ মেক্সিকো এর অ্যালবাকের্কিতে নেটিভ-ই মিউজিকে বর্ষসেরা গীতিকার পুরস্কার জিতেছিলেন।
আর্লেট কিশোরী বয়সে কবিতা লিখতেন এবং গিটার বাজানো শুরু করে গীতিকার হিসাবে খ্যাতি অর্জন করেছিলেন। তাঁর লেখায় তার আদিবাসী ঐতিহ্য, আধ্যাত্মিকতা, বর্ণবাদ এবং আবাসিক স্কুল নির্যাতনের উপর আলোকপাত করা হয়েছে। 
তাঁর প্রথম অ্যালবাম "ট্রাইব অফ ওয়ান" ১৯৯৭ সালে প্রকাশিত হয়েছিল। তাঁর দ্বিতীয় অ্যালবাম, "ওল্ফগার্ল" গ্র্যামি অ্যাওয়ার্ড নোমিনি থেকে ২০০৭ সালে প্রকাশিত হয়েছিল। উভয় অ্যালবাম কানাডা এবং মার্কিন যুক্তরাষ্ট্রের আদিবাসী রেডিও স্টেশনগুলোতে, পাশাপাশি কানাডার সিবিসি জাতীয় রেডিওতে সম্প্রচারিত হয়েছিল।
হানাহ্ আল্পার

হানাহ্ আল্পার হলেন একজন কানাডীয় সক্রিয়কর্মী, ব্লগার এবং প্রেরণাদায়ী বক্তা যিনি পরিবেশ, দমন-বিরোধীতা এবং সামাজিক ন্যায়বিচারের মতো বিষয়াদি নিয়ে কাজ করেন। অনুপ্রেরণাদায়ী একজন বক্তা হিসাবে তিনি উত্তর আমেরিকা ভ্রমণ করেছেন এবং ওয়ার্ল্ড ওয়াইল্ডলাইফ ফান্ড, বাইস্ট্যান্ডার রেভ্যুলিউশন, ডাব্লিউই ডে এবং ডাব্লিউই চ্যারিটির মতো অলাভজনক প্রতিষ্ঠানের সাথে কাজ করেছেন।
আল্পার যখন নয় বছর বয়সী তখনই তিনি কলমিহানাহ.সিএ ডোমেইনে নিজের ব্লগ চালু করেছিলেন। তিনি ২০১৩ এবং ২০১৪ সালে দ্য জুনো পুরস্কারের জন্য অফিসিয়াল ইকো-ব্লগার ছিলেন 
নেচার অনুপ্রেরণা পুরস্কারের জন্য তিনি যুব (১৭ বছর এবং তার চেয়ে কম বয়সী) বিভাগে চূড়ান্ত প্রতিযোগী ছিলেন , যা কানাডার অটোয়ায় নেচার জাদুঘরে অনুষ্ঠিত হয়েছিল। তিনি ম্যাকডোনাল্ডস এবং পারিবারিক চ্যানেলের পাশাপাশি শিশুদের বিভাগে সেরা ডিজি পুরস্কারে মনোনয়নের স্বীকৃতি পেয়েছিলেন।
হানাহ্ আল্পার বর্তমানে অন্টারিওর রিচমন্ড হিলে বাস করছেন। তিনি একজন ইহুদি। তিনি নিজের সক্রিয়তার প্রেরণা হিসাবে ইহুদি মূল্যবোধকে উল্লেখ করেন।
জেসিকা ইয়ানিভ

জেসিকা ইয়ানিভ (প্রকৃত নাম জেসিকা সিম্পসন) হলেন ব্রিটিশ কলম্বিয়ার একজন কানাডীয় ট্রান্সজেন্ডার কর্মী, যিনি ২০১৮ সালে ব্রিটিশ কলম্বিয়া মানবাধিকার ট্রাইব্যুনালে লিঙ্গ পরিচয়ের ভিত্তিতে বৈষম্যের মোট তেরোটি অভিযোগ দায়ের করার জন্য সুপরিচিত। ট্রাইব্যুনাল ২০১৯ সালে তার প্রাথমিক অভিযোগ প্রত্যাখ্যান করেছে।
ইয়ানিভ বলেছেন যে তিনি ছয় বছর বয়স থেকেই হিজড়া হয়েছিলেন, তবে এ সম্পর্কে প্রকাশ্যে ভয় পাচ্ছিলেন। তার কিশোর বয়সে তিনি লিঙ্গ পরিচয় ব্যাধি সম্পর্কিত চিকিৎসা, উদ্বিগ্নতা এবং মনোযোগ-ঘাটতি হাইপার্যাকটিভিটি ডিসঅর্ডারের জন্য চিকিৎসা করেছিলেন।
ইয়ানিভ ব্রিটিশ কলম্বিয়ার সারেতে কাওয়ন্তলিন পলিটেকনিক বিশ্ববিদ্যালয়ে পড়াশোনা করেছেন কম্পিউটার বিজ্ঞান অধ্যয়নরত।
২১ আগস্ট ফেসবুককে জাতীয় যৌন দিবসের ডাক দেওয়ার জন্য, ২০০৮ সালে, তিনি তার সর্বসাধারণের দৃষ্টি আকর্ষণ করেছিলেন। প্রচারের অংশ হিসাবে, তিনি অনুরোধে ফ্রি কনডম প্রেরণ করেছিলেন। পরে তিনি প্রকাশ করেছিলেন এটি ভাইরাল বিপণনের প্রচার। প্রচারটি 100,000 এরও বেশি ফেসবুক ব্যবহারকারীকে আকর্ষণ করেছে।
আইলিন উইলিয়ামস

আইলিন থিওডোরা উইলিয়ামস (আইলিন; ১৯২৪-২০১৫) ছিলেন একজন কৃষ্ণাঙ্গ কানাডীয় সক্রিয়কর্মী এবং কানাডীয় নারী নিগ্রো অ্যাসোসিয়েশনের প্রতিষ্ঠাতা সদস্য।
ফ্রান্সিস লুইস গোলিঞ্জার এবং উইলিয়াম বার্ট্রাম গোলিঞ্জারের কন্যা থিওডোরা উইলিয়ামস আইলিন গোলিঞ্জার টরেন্টোতে জন্মগ্রহণ করেছিলেন। তিনি ডিউক অফ ইয়র্ক পাবলিক স্কুল ও নর্দান মাধ্যমিক বিদ্যালয়ের লেখাপড়া করেছিলেন।
তিনি টরন্টোর প্রথম ব্যাপটিস্ট চার্চে যোগ দিয়েছিলেন এবং কিশোরী বয়সে প্রায়শই ইউনিভার্সাল নিগ্রো ইমপ্রুভমেন্ট অ্যাসোসিয়েশন (ইউএনআইএ) হলে বিভিন্ন অনুষ্ঠানে অংশ নিতেন।
তিনি ২০১৫ সালের ৩১ আগস্টে মিসিসাগায় মৃত্যুবরণ করেছেন।
আইলিন উইলিয়ামস হলেন শ্রীমতি ডাউনা ই জোন্স-সিমন্ডস, ড. জেন অগস্টাইন এবং ডেনিস ও'নিল গ্রিন প্রণীত "সুশিক্ষিত ১০০ কৃষ্ণাঙ্গ কানাডীয় নারী - ২০১৬ এর প্রথম সংস্করণ" বইতে অন্তর্ভুক্ত মরণোত্তর সম্মাননাপ্রাপ্ত নয়জন নারীর মধ্যে একজন।
রুথ ওয়াইল্ডগেন

রুথ ওয়াইল্ডগেন (১৯২১ - ১১ ই সেপ্টেম্বর, ১৯৯৯) ছিলেন একজন কানাডীয় রাজনীতিবিদ এবং সক্রিয়কর্মী। তিনি ১৯৮৫ থেকে ১৯৯৮ পর্যন্ত অটোয়া সিটি কাউন্সিল এবং অটোয়া-কার্লেটন আঞ্চলিক কাউন্সিলের ব্রিটানিয়া ওয়ার্ডের প্রতিনিধিত্ব করেছিলেন।
রুথ ওয়াইল্ডগেন ১৯২২ সালে সাসক্যাচুয়ানে একটি লেবাননী অভিবাসী পরিবারে জন্মগ্রহণ করেছিলেন। তিনি তার আট ভাইবোনের মধ্যে দ্বিতীয় ছিলেন। তিনি যখন তিন বছর বয়সী ছিলেন তখন তার পরিবার অন্টারিওর অ্যালমন্টে স্থানান্তরিত হয়েছিলেন। ওয়াইল্ডগেন ১৯৫২ সালে তার স্বামী ফ্রান্সিসকে বিয়ে করেছিলেন, তবে পরবর্তীতে তিনি তাকে ছেড়ে দিয়েছিলেন। ১৯৭৪ সালে তার দুইটি বাচ্চা বেসমেন্টে মোমবাতি নিয়ে খেলছিল, যা থেকে ১১৪৬ মেরিভেল রোডে তার বাড়িতে অগ্নিকাণ্ডের সূত্রপাত হয়েছিল। এই ঘটনার পরে তিনি তার বাচ্চা দুটোকে নিয়ে গন-আবাসনে যেতে বাধ্য হয়েছিলেন।
সামাজিক বিষয়ে অবদানের জন্য রাজনীতিবিদ মারলিন ক্যাটেরাল তাকে"গভর্নর জেনারেল পুরস্কারের" জন্য মনোনীত করেছিলেন। 
রুথ ওয়াইল্ডগেন ১৯৯৯ সালের ১১ ই সেপ্টেম্বর অন্টারিওর ডানরোবিনে নিজের বাড়িতে মৃত্যুবরণ করেছিলেন
আয়েশা মুঘল

আয়েশা মুঘল (উর্দু: عائشہ مغل) হলেন একজন পাকিস্তানি রূপান্তরিত লিঙ্গ অধিকার বিশেষজ্ঞ এবং গবেষক।
আয়েশা মুঘল ইসলামাবাদের কোমাস্যাটস বিশ্ববিদ্যালয় থেকে মানব সম্পদ ব্যবস্থাপনায় এমফিল ডিগ্রি অর্জন করেছেন ।
আয়েশা মুঘল রূপান্তরিত লিঙ্গ অধিকার বিশেষজ্ঞ এবং ইউএনডিপি বিশেষজ্ঞ পরামর্শদাতা হিসাবে পাকিস্তানের মানবাধিকার মন্ত্রণালয়ে কাজ করেন। তিনি ২০১৫ সাল থেকে পাকিস্তানে রূপান্তরিত লিঙ্গ অধিকারের জন্য কাজ করছেন।
তিনি ২০২০ সালে সুইজারল্যান্ডের জেনেভায় ইউএন সিডিএডব্লিউ (নারীদের বিরুদ্ধে বৈষম্য দূরীকরণের সম্মলেন) কমিটিতে জাতীয় প্রতিনিধি দলের প্রতিনিধিত্ব করেছেন। সিডিএডাব্লিউ এমন একটি কমিটি যা নারীদের অধিকার, স্বাস্থ্য, শিক্ষা, রাজনৈতিক অংশগ্রহণ এবং কর্মসংস্থানে তাদের সমান প্রবেশাধিকারের জন্য কাজ করে। কোনও রূপান্তরিত লিঙ্গ ব্যক্তি জাতিসংঘের সরকারি চুক্তি পর্যালোচনার প্রতিবেদন পদ্ধতির জন্য কোনও দেশকে প্রতিনিধিত্ব করেছেন , এটি ইতিহাসে তাঁকে দিয়েই প্রথম ঘটেছিল।
তিনি কিছুদিন কায়েদ-ই-আজম বিশ্ববিদ্যালয়ে শিক্ষকতাও করেছেন। তিনি পাকিস্তানের যে কোনও নামীদামী বিশ্ববিদ্যালয়ে পরিদর্শক অনুষদের সদস্য হিসাবে প্রথম রূপান্তরিত লিঙ্গ ব্যক্তি।
ফারজানা বারি

ফারজানা বারি (উর্দু: فرزانہ باری, জন্ম: ৭ মার্চ, ১৯৫৭) হলেন একজন পাকিস্তানি নারীবাদী, মানবাধিকার কর্মী এবং একাডেমিক যিনি কায়েদ-ই-আজম বিশ্ববিদ্যালয়, ইসলামাবাদ পাকিস্তানের জেন্ডার স্টাডিজ বিভাগের পরিচালক হিসাবে দায়িত্ব পালন করেছিলেন।
মানবাধিকার কর্মী ফারজানা বারি পাকিস্তানে ন্যায়বিচার এবং লিঙ্গ সমতার প্রচার করেছেন। তিনি পুরুষ-অধ্যুষিত জিরগের বিধিবদ্ধ ব্যবস্থার বিরুদ্ধে লড়াই এবং পাকিস্তানে নারীর অধিকার সম্পর্কিত ইসলামী বিধি-ব্যবস্থাগুলির পক্ষে কাজ করছেন।
ফারজানা বারি সিনিয়র নেতা ও আওয়ামী ওয়ার্কার্স পার্টির (এডাব্লুপি) সহ-সভাপতি হিসাবেও দায়িত্ব পালন করেছেন। ২০১২ সালে এটি গঠিত হওয়ার পর থেকে তিনি এডাব্লুপিতে যোগ দিয়েছিলেন।
রোমানা বশির

রোমানা বশির হলেন নারী ও সংখ্যালঘু অধিকার এবং ধর্মীয় সহনশীলতা বিষয়ক একজন পাকিস্তানি সমাজকর্মী। তিনি রাওয়ালপিন্ডির পিস অ্যান্ড ডেভেলপমেন্ট ফাউন্ডেশনের নির্বাহী পরিচালক এবং পোপ বেনেডিক্ট দ্বারা নির্বাচিত হয়ে মুসলিমদের সাথে ধর্মীয় সম্পর্ক কমিশনের পরামর্শক হিসাবে নিযুক্ত হয়েছেন।
একজন ক্যাথলিক মহিলা বশির ১৯৯৭ সালে তৃণমূল পর্যায়ে কাজ শুরু করেছিলেন এবং আন্তঃসমাচারের সমন্বয় ও নারীদের শিক্ষার প্রচারে সম্প্রদায়ের সাথে কাজ করেছিলেন। তিনি "ক্রিশ্চান স্টাডি সেন্টারের" একজন সদস্য, প্রতিষ্ঠানটি মতপ্রকাশের স্বাধীনতা, ন্যায়বিচার, মর্যাদা এবং সাম্যের প্রচার করে থাকে। রাওয়ালপিন্ডিতে, বশির প্রশিক্ষণার্থী হিসাবে ক্রিশ্চান স্টাডি সেন্টারে যোগদান করেছিলেন এবং পরে ২০০৯ সালে প্রোগ্রামের প্রধান হিসাবে পদোন্নতি পেয়েছেন।
২০১৩ সালে তিনি রাওয়ালপিন্ডির পিস অ্যান্ড ডেভেলপমেন্ট ফাউন্ডেশনের নির্বাহী পরিচালক হয়েছিলেন।
আয়েশা চন্দ্রিগর

আয়েশা চন্দ্রিগর () হলেন একজন পাকিস্তানি প্রাণী-অধিকার কর্মী, উদ্যোক্তা এবং সাংবাদিক। তিনি পাকিস্তানের করাচিতে অবস্থিত "আয়েশা চন্দ্রিগর ফাউন্ডেশন" নামের একটি অলাভজনক প্রাণী-উদ্ধার সংস্থার প্রতিষ্ঠাতা।
আয়েশা চন্দ্রিগর ১৯৮৭ সালের ৩০শে সেপ্টেম্বর জন্মগ্রহণ করেছিলেন। তিনি ২০০৯ সালে নিউইয়র্ক বিশ্ববিদ্যালয়ের কলেজ অফ আর্টস অ্যান্ড সায়েন্স থেকে ইংরেজি সাহিত্য এবং চলচ্চিত্র অধ্যয়নে (সিনেমা স্টাডিজ) ডিগ্রি নিয়ে স্নাতক পাস করেন। তিনি ব্রিটিশ অ্যাসোসিয়েশন ফর কাউন্সেলিং অ্যান্ড সাইকোথেরাপির লাইসেন্সপ্রাপ্ত সাইকোথেরাপিস্ট। তিনি ডাব্লিউডাব্লিউএফ-পাকিস্তান আয়োজিত গ্রিন ইনোভেশন চ্যালেঞ্জ জিতেছিলেন।
নিগহাত দাদ

নিগহাত দাদ (নিগহাত (; জন্ম ) হলেন একজন পাকিস্তানি আইনজীবী এবং ইন্টারনেট কর্মী। তিনি ডিজিটাল রাইটস ফাউন্ডেশন নামে একটি অলাভজনক সংস্থা পরিচালনা করেন।<ref name="dawn/29may2015"></ref> তথ্যপ্রযুক্তি সুরক্ষার ক্ষেত্রে তার কাজের জন্য অনেকগুলো জাতীয় ও আন্তর্জাতিক পুরস্কার অর্জন করেছেন।
দাদ ১৯৮১ সালে লাহোরে জন্মগ্রহণ করেছিলেন। তিনি পাঞ্জাবের ঝংয়ের একটি গ্রামের বাসিন্দা। তিনি পাঞ্জাব বিশ্ববিদ্যালয়, লাহোর থেকে পড়াশোনা করেছিলেন এবং সেখান থেকে আইন বিভাগের স্নাতক ডিগ্রি অর্জন করেছেন। তার বিবাহিত জীবন মাত্র ১৮ মাস স্থায়ী হয়েছিল এবং একক মা হিসাবে তার সন্তানের দায়িত্বভার জয়ের জন্য তাকে আইনি লড়াই করতে হয়েছিল। আদালতের কার্যক্রম চলাকালীন তিনি একাধিক পতিহীন মায়েদের সাথে দেখা করেছিলেন যারা তাদের সন্তানের দায়িত্ব পাওয়ার জন্য আইনি লড়াইয়ে জড়িত ছিলেন এবং তিনি এই জাতীয় নারীদের সহায়তা করে যাচ্ছেন।
দাদ পেশায় একজন আইনজীবী এবং তিনি ফৌজদারি ও পারিবারিক আইন অনুশীলন করেন।
আতিয়া দাউদ

আতিয়া দাউদ (উর্দু: عطیہ داؤد; জন্ম ১ এপ্রিল, ১৯৫৮) হলেন একজন পাকিস্তানি সিন্ধি কবি, লেখিকা, নারীবাদী এবং অধিকারকর্মী। তিনি পাকিস্তানের সিন্ধু প্রদেশের নওশহরো ফিরোজি জেলার একটি ছোট্ট গ্রাম মোলেদিনো লারিকে জন্মগ্রহণ করেছিলেন।
তিনি তাঁর সময়ের অন্যতম গুরুত্বপূর্ণ নারীবাদী সিন্ধি লেখিকা হিসাবে প্রশংসিত হয়েছেন। আতিয়া তার কবিতাগুলো ঐতিহ্যের নামে সিন্ধি সমাজে নারীদের নিপীড়নের কথা তুলে ধরতে ব্যবহার করেছেন। তিনি ১৯৮০ সাল থেকে কবিতা লিখছেন।
আতিয়া দাউদ পাকিস্তানের সিন্ধু প্রদেশের নওশহরো ফিরোজি জেলার একটি ছোট্ট গ্রাম মোলেদিনো লারিকে মুহাম্মদ দাউদ এবং দাউদের তৃতীয় স্ত্রী আরবাব খাতুনের ঘরে জন্মগ্রহণ করেছিলেন। তার বাবা মুহাম্মদ দাউদ লারিক ছিলেন একজন হাফেজ এবং কবি যিনি স্কুল শিক্ষক হওয়ার জন্য বাড়ি থেকে পালিয়ে এসেছিলেন, ১৯৬৫ সালে ৬০ বছর বয়সে তিনি মৃত্যুবরণ করেছেন।
১৯৭০ এর দশকে আতিয়ার পরিবার করাচিতে চলে এসেছিল এবং তিনি সেখানকার একটি কলেজে ভর্তি হয়েছিলেন। এই সময়ে তিনি সামাজিক ও আর্থিকভাবে অনেক সংগ্রাম করেছিলেন এবং ব্যয় বহন করার জন্য একটি তোয়ালে কারখানায় কাজ শুরু করেছিলেন। তাঁর বন্ধু রুপা আহমেদ সলিমের সাথে পরিচয় হওয়ার পরপরই তিনি কবিতা লেখা শুরু করেছিলেন। সেখান থেকে তিনি সিন্ধি আদবি সঙ্গতের সদস্য হয়েছিলেন। ১৯৮০ এর দশক থেকে তিনি নিয়মিত কবিতা লিখছেন।
নাজো ধারেজো

নাজো মুখতার ধারেজো (সিন্ধি: نازُو ڌَاريجو, জন্ম ১৯৭৬/১৯৭৭) হলেন একজন পাকিস্তানি সক্রিয়কর্মী ও রাজনীতিবিদ। পুরুষ আত্মীয়দের কাছ থেকে নিজের কৃষিজমি রক্ষার বিষয়ে তিনি যে দৃঢ়তা দেখিয়েছেন তার ফলে তিনি "পাকিস্তানের সবচেয়ে কঠোর নারী" হিসেবে উপাধিও পেয়েছেন এবং তাঁর লড়াই ২০১৭ সালের চলচ্চিত্র "মাই পিওর ল্যান্ড"কে অনুপ্রাণিত করেছিল। তিনি ওয়াদেরি নাজো ধারেজো নামেও সমধিক পরিচিত।
নাজো ধারেজের বাবা হাজী খুদা বাক্শো খান ধারেজো ছিলেন পাকিস্তানের সিন্ধু প্রদেশের জমিদার পরিবারের একজন ভূমিপতি। নাজো ধারেজো তাঁর বাবার দ্বিতীয় স্ত্রী ওয়াদেরি জামজাদির জ্যেষ্ঠ মেয়ে। তিনি পাকিস্তানের সিন্ধু প্রদেশের কাজি আহমেদ শহরের একটি প্রাসাদে জন্মগ্রহণ করেছিলেন।
তাঁর বাবা তাঁর শিক্ষার জন্য শিক্ষক নিয়োগ করেছিলেন, ফলে তিনি সিন্ধির পাশাপাশি উর্দু এবং ইংরেজি ভাষা শিখতে পেরেছিলেন। এরপরে তিনি সিন্ধু বিশ্ববিদ্যালয় থেকে অর্থনীতিতে স্নাতকোত্তর অর্জন করেছিলেন।
তিনি মুখতার নাজো ধারেজো নামে পিএমএল-এন দলের সাথে রাজনীতিতে সক্রিয় ছিলেন। ২০১৩ সালে, তিনি সিন্ধুর জন্য সংরক্ষিত নারী আসনের জন্য প্রণীত তালিকায়ও তালিকাভুক্ত ছিলেন।
খালিদা বারুহি

খালিদা বারুহি হলেন একজন পাকিস্তানি নারী অধিকারকর্মী এবং সামাজিক উদ্যোক্তা। তিনি বেলুচিস্তানের একটি আদিবাসী উপজাতি বারুহি সম্প্রদায়ের সদস্য এবং বিয়ের পরে তিনি বর্তমানে মার্কিন যুক্তরাষ্ট্রে বসতি স্থাপন করেছেন।
ফাতেমা সুঘ্রা বেগম

ফাতেমা সুঘ্রা (মৃত্যু-২০১৭), ( লাহোর, পাঞ্জাবের জন্ম) ছিলেন একজন পাকিস্তানি সক্রিয়কর্মী এবং রাজনৈতিক ব্যক্তিত্ব। তিনি স্যার গোলাম হুসেন হিদায়াতুল্লাহর স্ত্রী ছিলেন। তিনি সিভিল সেক্রেটারিয়েট লাহোর থেকে ইউনিয়ন জ্যাকটি সরিয়ে দেওয়ার পরে এবং 14 বছর বয়সে মুসলিম লীগের পতাকা দিয়ে এটি প্রতিস্থাপন করার পরে তিনি পরিচিত হন। তিনি বেগম গোলাম হুসেন হিদায়াতুল্লাহ, সুঘ্রা বেগম, বেগম হিদায়াতুল্লাহ এবং লেডি হিদায়াতউল্লাহ নামেও সমধিক পরিচিত।
বেগমের জন্ম লাহোরের ওয়াল্ড সিটিতে। তিনি ছিলেন ইয়াকুব খান পোপালজাই দুরানীর কন্যা। তিনি ১৯৪০ সালে স্যার গোলাম হুসেন হিদায়াতুল্লাহকে বিয়ে করেছিলেন, তিনি ছিলেন প্রখ্যাত সিন্ধু রাজনৈতিক নেতা। 
১৯৩৮ সালে তিনি অল ইন্ডিয়া মুসলিম লীগে যোগ দিয়েছিলেন এবং এটি তার রাজনৈতিক জীবনের সূচনা করে। শীঘ্রই তিনি মহিলা কেন্দ্রীয় উপকমিটিতে যোগদান করেছিলেন। 
তার প্রচেষ্টার ফলেই সিন্ধু জেলায় যেমন হায়দরাবাদ, নবাবশাহ এবং দাদুতে বিভিন্ন প্রাদেশিক উপকমিটি শাখা গঠন করা হয়েছিল। 
১৯৪৩ সালে মুসলিম লীগের বার্ষিক অধিবেশনে বেগম মহিলা অভ্যর্থনা কমিটির সভাপতি নির্বাচিত হন। 
পাকিস্তান আন্দোলনের সময় তার পরিষেবার স্বীকৃতি হিসাবে, তাকে 'পাকিস্তানের পরিষেবাতে' স্বর্ণপদক দেওয়া হয়েছিল, এটি প্রথমবারের মতো অর্জন করেছিল making তিনি লাইফ এসিএইচ অ্যাওয়ার্ডও পেয়েছিলেন। দেশ বিভাগের পরে যারা পাকিস্তানে চলে এসেছিল তাদের সহায়তা করে বেগম মহিলা শরণার্থী ত্রাণ কমিটিতেও কাজ করেছিলেন। 
বিখ্যাত কলামিস্ট ওরিয়া মকবুল জানের মতে, তৎকালীন মুসলিম মহিলাদের জন্য সঘ্রা একটি আদর্শ ছিলেন। 
বেগম 25 সেপ্টেম্বর 2017 এ মারা গেলেন। সে সময় তিনি 86 বছর বয়সী ছিলেন। তাকে মিয়াণী সাহেব কবরস্থানে দাফন করা হয়েছে।
সাবা খালিদ

সাবা খালিদ হলেন একজন পাকিস্তানি সামাজিক উদ্যোক্তা এবং সক্রিয়কর্মী, জনবক্তা এবং সাংবাদিক। তিনি ডিজিটাল কন্টেন্ট প্ল্যাটফর্ম "অউরত রাজ"-এর প্রতিষ্ঠাতা। 
লেখালেখির দিকে পূর্ণকালীন সময় দেওয়ার আগে সাবা খালিদ প্রায় দশ বছর যাবত কর্পোরেট খাতে যোগাযোগমূলক পরামর্শদাতা হিসাবে কাজ করেছিলেন।
ডিজিটাল প্রযুক্তি ব্যবহার করে নারী ক্ষমতায়ন, শিক্ষা এবং বিনোদনের জন্য ২০১৬ সালে তিনি"অউরত রাজ" নামে একটি অনলাইন প্ল্যাটফর্ম প্রতিষ্ঠা করেছেন। প্ল্যাটফর্মটির মুখ্য পণ্য হল "রাজি" নামক একটি এআই চ্যাটবট যা মূলত নিষিদ্ধ স্বাস্থ্য, ঋতুস্রাব, গর্ভাবস্থা ও এসটিডি নিরাপত্তা এবং স্বাস্থ্যবিধি বিষয়েগুলো নারীদেরকে শিখিয়ে থাকে।
২০১৮ সালে তিনি "শি লাভ্স টেক গ্লোবাল স্টার্টআপ কম্পিটিশন" প্রতিযোগিতায় চূড়ান্ত প্রতিযোগী ছিলেন।
ফিজা ফারহান

ফিজা ফারহান হলেন একজন পাকিস্তানি সামাজিক উদ্যোক্তা, ব্যবসায়িক ব্যক্তিত্ব, সক্রিয়কর্মী ও উন্নয়ন বিশেষজ্ঞ বিশ্লেষক। তিনি বুক্শ ফাউন্ডেশনের সহ-প্রতিষ্ঠাতা এবং বর্তমানে বৈশ্বিক কৌশলগত উন্নয়ন উপদেষ্টা হিসাবে কাজ করছেন। তিনি নারী অর্থনৈতিক ক্ষমতায়নের বিষয়ে জাতিসংঘের মহাসচিব-প্যানেলের সদস্য। 
ফিজা ফারহান পাকিস্তানে শক্তি সংরক্ষণ ও নারী ক্ষমতায়নের বিষয়ে সচেতনতা সৃষ্টির জন্য পরিচিত। তিনি ক্ষুদ্রঋণ ও জ্বালানি প্রকল্পগুলোতে সহায়তায় পাকিস্তানের গ্রামীণ জনগণের ক্ষমতায়নের জন্যও পরিচিত। 
ফিজা ফারহান পাকিস্তানের অন্যতম তরুণ নেতা, তিনি এডভোকেসি এবং পদক্ষেপের মাধ্যমেই দেশের সবচেয়ে গুরুত্বপূর্ণ উন্নয়ন কার্যাবলীর নেতৃত্ব দিচ্ছেন। তিনি নিজের কর্মজীবন শুরু করেছিলেন ২০০৮ সালে, যখন দেশের মধ্যে শক্তি সংকটগুলোর অনুধাবন শুরু হয়েছিল। প্রতিকুলতারর মধ্যে থেকে সুযোগগুলো চিহ্নিত করে, তিনি গভীর আগ্রহের সাথে একাধিক সমস্যার উদ্ভাবনী সমাধানের প্রতি মনোনিবেশ করা শুরু করেছিলেন। একই মনোভাব নিয়ে, তিনি বিভিন্ন সামাজিক দাতাদের কাছ থেকে আর্থিক অনুদানের জন্য একটি সামাজিক উদ্যোগ বুক‌শ ফাউন্ডেশনকে নেতৃত্ব দিয়েছিলেন এবং নারীর ক্ষমতায়ন ও শক্তির উপলব্ধির মধ্যে একটি সংযোগ স্থাপনের সমাধান তৈরি করেছেন।
নিগহাত সাইদ খান

নিগহাত সাইদ খান ( ) হলেন একজন পাকিস্তানি নারীবাদী কর্মী, গবেষক এবং লেখিকা। তিনি ফলিত আর্থ-সামাজিক গবেষণা (এএসআর) রিসোর্স সেন্টারের পরিচালক ও প্রতিষ্ঠাতা এবং উইমেন অ্যাকশন ফোরামের প্রতিষ্ঠাতা সদস্য।
এ লেভেলের জন্য লন্ডনে এবং ১৯৬০-এর দশকে কলাম্বিয়া বিশ্ববিদ্যালয় থেকে স্নাতক ডিগ্রি অর্জনের জন্য নিউ ইয়র্ক সিটিতে পাড়ি জমানোর আগে নিগহাত সাইদ খান পাকিস্তান ও আমেরিকায় নিজের শৈশবকাল কাটিয়েছিলেন। বিশ্ববিদ্যালয়ে পড়ার সময় তিনি ভিয়েতনাম বিরোধী যুদ্ধ আন্দোলন এবং নারী অধিকার আন্দোলনের সাথে জড়িত হয়েছিলেন। তিনি ১৯৭৮ সালে পাকিস্তানে ফিরে এসেছিলেন এবং তারপর থেকে বেশিরভাগ সময় তিনি সেখানেই কাটিয়েছেন। ফিরে এসে তিনি ডেমোক্র্যাটিক উইমেনস অ্যাসোসিয়েশনের সাথে যুক্ত হয়েছিলেন যারা পূর্ব পাকিস্তানে পাকিস্তান সেনাবাহিনীর দমন-পীড়নের বিরুদ্ধে আন্দোলন করেছিল।
নিগহাত অধ্যাপক এরিক সাইপ্রিয়ানের সাথে লাহোরের শাহ হুসেন কলেজে এবং পরবর্তীতে ১৯৭০ এর দশকে ইসলামাবাদের কায়েদ-ই-আজম বিশ্ববিদ্যালয়ে কাজ করেছেন। বামপন্থী রাজনৈতিক বিশ্বাসের কারণে তাঁকে পরবর্তীকালে তাঁর পদ থেকে সরিয়ে দেওয়া হয়েছিল।
তিনি ১৯৮৩ সালে ফলিত আর্থ-সামাজিক গবেষণা (এএসআর) প্রতিষ্ঠা করেন যা পাকিস্তানের প্রথম নারীবাদী প্রকাশনা। তিনি দক্ষিণ এশিয়ার স্নাতকোত্তর পাঠদান ও প্রশিক্ষণ বিষয়ক কর্মসূচি "ইনস্টিটিউট অফ উইমেন স্টাডিজ লাহোর"-এর ডিন হিসাবেও দায়িত্ব পালন করেছেন।
রোনাক লাখানি

রোনাক লাখানি হলেন একজন পাকিস্তানি সমাজসেবী, লোকহিতৈষী এবং স্পেশাল অলিম্পিক্স পাকিস্তানের প্রতিষ্ঠাতা। ২০১৬ সাল থেকে তিনি এর বোর্ডের চেয়ারম্যান ছিলেন।
রোনাক লাখানি ভারতে জন্মগ্রহণ করেছিলেন এবং সেখানে তিনি নির্মলা নিকেতন মুম্বই থেকে স্নাতকোত্তর পড়াশোনা সম্পন্ন করেছিলেন। পাকিস্তানে যাওয়ার আগে ২১ বছর তিনি ভারতে অবস্থান করেছিলেন।
রোনাক লাখানি পাকিস্তানের প্রতিবন্ধী ব্যক্তিদের সহায়ক হিসাবে কাজ করছেন। ১৯৯১ সালে তিনি স্পেশাল অলিম্পিক পাকিস্তান (এসওপি) প্রতিষ্ঠা করেছিলেন এবং ৩১ বছর ধরে এটির সাথে যুক্ত।
এসওপি প্রতিষ্ঠাকালে তিনি করাচির সিটি গেমসে প্রথম স্বেচ্ছাসেবক হিসেবে কাজ করছিলেন। মানসিক ও শারীরিক প্রতিবন্ধীদের জন্য এই অনুষ্ঠানের আয়োজন করা হয়েছিল। অনুষ্ঠানটি স্পেশাল অলিম্পিক পাকিস্তান প্রতিষ্ঠার জন্য তাকে অনুপ্রেরণা যুগিয়েছিল। স্পেশাল অলিম্পিক বর্তমানে বৌদ্ধিক প্রতিবন্ধী অ্যাথলেটদের জন্য বিশ্বের বৃহত্তম ক্রীড়া সংস্থা এবং প্রায় ১৭২ টি দেশে সারা বছর তাদেরকে প্রশিক্ষণ সরবরাহ করে। 
পাকিস্তানের বিভিন্ন প্রতিবন্ধী ব্যক্তিদের জন্য তার সেব ও উৎসর্গকে সম্মান জানাতে ২০১৬ সালের ১৩ মার্চে পাকিস্তান সরকার রোনাক লাখানিকে সিতারা-ই-ইমতিয়াজ পুরস্কার প্রদান করেছে; যা পাকিস্তানের চতুর্থ সর্বোচ্চ বেসামরিক পুরস্কার।
বিরু কোহলি

বিরু কোহলি (জন্ম ১৯৬৪) হলেন একজন পাকিস্তানি চুক্তিভিত্তিক শ্রম ও মানবাধিকার কর্মী। তিনি নিজে কুড়ি বছর দাসত্বের জীবন কাটানোর পর দাসপ্রথার বিরুদ্ধে প্রচারণা শুরু করার জন্য পরিচিতি পেয়েছেন।
তিনি সিন্ধু প্রদেশের ঝুডো শহরের আল্লাহদিনো শাহ গ্রামে একটি দরিদ্র হিন্দু তফসিলি জাতের কৃষিশ্রমিক পরিবারে জন্মগ্রহণ করেছিলেন এবং ১৬ বছর বয়সে তাঁদের জমির মালিকের সাথে বিবাহবন্ধনে আবদ্ধ হয়েছিলেন। তিনি বর্তমানে ১১ জন বাচ্চাসহ একজন বিধবা হয়ে জীবনযাপন করছেন।
২০১৩ সালে, তিনি হায়দ্রাবাদ প্রদেশের নির্বাচনে স্বতন্ত্র প্রার্থী হিসাবে প্রতিদ্বন্দিতা করেছিলেন। তিনি এর আগে দক্ষিণ পাকিস্তানে ক্রীতদাস ছিলেন। 
জোরপূর্বক দাসত্ব বন্ধনে আবদ্ধ হওয়া এবং মারধর সহ্য করার পরে তিনি কর্তৃপক্ষের দৃষ্টি আকর্ষণ করেছিলেন এবং হায়দ্রাবাদে পাকিস্তানের মানবাধিকার কমিশনের সহায়তায় নিজের স্বাধীনতা অর্জন করেছিলেন। নিজেরঁ অভিজ্ঞতা তাঁকে অন্যের জন্য স্বাধীনতার প্রচারণায় অনুপ্রাণিত করেছিল। অক্সফাম তাঁকে তাঁর ধারণাগুলো প্রচার করতে এবং তাঁর আত্মবিশ্বাস বাড়িয়ে তুলতে সহায়তা করেছে।
২০০৯ সালে তিনি ফ্রি দ্য স্লেভস সংস্থা থেকে ফ্রেডেরিক ডগলাস ফ্রিডম পুরস্কার পেয়েছিলেন।
সাবিন মাহমুদ

সাবিন মাহমুদ (২০ জুন ১৯৭৪ - ২৪ এপ্রিল ২০১৫; ) হলেন একজন প্রগতিশীল পাকিস্তানি মানবাধিকার কর্মী এবং সমাজকর্মী যিনি করাচি ভিত্তিক "দ্য সেকেন্ড ফ্লোর" ক্যাফে প্রতিষ্ঠা করেছিলেন। তিনি টিআইই এর করাচি শাখার সভাপতিত্বও করেছিলেন।
সাবিন মাহমুদ করাচিতে জন্মগ্রহণ করেছিলেন এবং বড় হয়েছিলেন। তিনি করাচি গ্রামার স্কুল এবং কিন্নার্ড কলেজে পড়াশোনা করেছিলেন।
পরে তিনি একটি ইন্টারেক্টিভ মিডিয়া ও প্রযুক্তি বিষয়ক পরামর্শদাতা সংস্থা প্রতিষ্ঠা করেছিলেন এবং পাকিস্তানের সিটিজেন আর্কাইভ প্রতিষ্ঠায় কাজ করেছিলেন। তিনি মুক্ত আলোচনার জন্য একটি সম্প্রদায় গড়ার লক্ষ্যে ২০০৭ সালে "দ্য সেকেন্ড ফ্লোর" (টি ২এফ) প্রতিষ্ঠা করেছিলেন। তার নেতৃত্বে টি২এফ একটি ধারাবাহিক উদারপন্থী সামাজিক কার্যক্রমের ব্যবস্থা করেছিল। তিনি ইসলামাবাদের লাল মসজিদের বিরুদ্ধে সহ-নেতৃত্বাধীন বিক্ষোভও করেছিলেন এবং পাকিস্তানে সাম্প্রদায়িকতা ও ধর্মীয় অসহিষ্ণুতা দূরীকরণের জন্য ""সবার জন্য পাকিস্তান"" অভিযানেও অংশগ্রহণ করেছিলেন।
২৪ এপ্রিল, ২০১৫ সালে তিনি বেলুচিস্তান সংঘাত নিয়ে একটি বিতর্কের আয়োজন করেছিলেন যাতে মামা কাদিরের মতো কর্মীরা অন্তর্ভুক্ত ছিল। অনুষ্ঠানের পরে টি২এফে একটি আলোচনাসভার আয়োজনের পরে বাড়ি ফেরার সময় একজন বন্দুকধারী তাঁকে গুলি করে হত্যা করেছিল। ২০শে মে, ২০১৫ সালের তথ্য অনুসারে পাকিস্তানি কর্তৃপক্ষ সাবিন মাহমুদ হত্যায় জড়িত অপরাধীকে গ্রেপ্তার করেছে।
টেপামধুপুর ইউনিয়ন

টেপামধুপুর ইউনিয়ন বাংলাদেশের রংপুর বিভাগের রংপুর জেলার কাউনিয়া উপজেলার অন্তর্গত একটি ইউনিয়ন পরিষদ। এটি ২৮.৯৩ বর্গকিমি (১১.১৭ বর্গমাইল) এলাকা জুড়ে অবস্থিত এবং ২০১১ সালের আদমশুমারীর হিসাব অনুযায়ী এখানকার জনসংখ্যা ছিল প্রায় ৪৪,১২২ জন। ইউনিয়নটিতে মোট গ্রামের সংখ্যা ১৩টি ও মৌজার সংখ্যা ৯টি।
হারাগাছ ইউনিয়ন

হারাগাছ ইউনিয়ন বাংলাদেশের রংপুর বিভাগের রংপুর জেলার কাউনিয়া উপজেলার অন্তর্গত একটি ইউনিয়ন পরিষদ। এটি ৩১.০৮ বর্গকিমি (১২.০০ বর্গমাইল) এলাকা জুড়ে অবস্থিত এবং ২০১১ সালের আদমশুমারীর হিসাব অনুযায়ী এখানকার জনসংখ্যা ছিল প্রায় ২৩,২৩৩ জন। ইউনিয়নটিতে মোট গ্রামের সংখ্যা ৭টি ও মৌজার সংখ্যা ৭টি।
এলএএসকে

লিনৎসার আটলেটিক-স্পোর্ট-ক্লুব (, , ; এছাড়াও লিনৎসার এএসকে অথবা শুধুমাত্র এলএএসকে নামে পরিচিত) হচ্ছে লিনৎস ভিত্তিক একটি অস্ট্রীয় পেশাদার ফুটবল ক্লাব। এই ক্লাবটি বর্তমানে অস্ট্রিয়ার শীর্ষ স্তরের ফুটবল লীগ অস্ট্রীয় ফুটবল বুন্দেসলিগায় খেলে। এই ক্লাবটি ১৯০৮ সালের ৭ই আগস্ট তারিখে প্রতিষ্ঠিত হয়েছে। এলএএসকে তাদের সকল হোম ম্যাচ লিনৎসের ভাল্ডস্টাডিওনে খেলে থাকে; যার ধারণক্ষমতা হচ্ছে ৬,০০৯। বর্তমানে এই ক্লাবের ম্যানেজারের দায়িত্ব পালন করছেন ভালেরিন ইসমায়েল এবং সভাপতির দায়িত্ব পালন করছেন সিগমুন্ড গ্রুবার। অস্ট্রীয় রক্ষণভাগের খেলোয়াড় গার্নট ট্রাউনার এই ক্লাবের অধিনায়কের দায়িত্ব পালন করছেন।
ঘরোয়া ফুটবলে, এলএএসকে এপর্যন্ত ৭টি শিরোপা জয়লাভ করেছে; যার মধ্যে ১টি অস্ট্রীয় ফুটবল বুন্দেসলিগা, ৫টি অস্ট্রীয় প্রথম লীগ এবং ১টি অস্ট্রীয় কাপ রয়েছে।
অস্ট্রীয় ফুটবল বুন্দেসলিগা
অস্ট্রীয় ফুটবল প্রথম লীগ
অস্ট্রীয় কাপ
টিএসভি হার্টবার্গ

টুর্ন- আন্ড স্পোর্টভেরিন হার্টবার্গ (, ; এছাড়াও টিএসভি হার্টবার্গ অথবা শুধুমাত্র হার্টবার্গ নামে পরিচিত) হচ্ছে হার্টবার্গ ভিত্তিক একটি অস্ট্রীয় পেশাদার ফুটবল ক্লাব। এই ক্লাবটি বর্তমানে অস্ট্রিয়ার শীর্ষ স্তরের ফুটবল লীগ অস্ট্রীয় ফুটবল বুন্দেসলিগায় খেলে। এই ক্লাবটি ১৯৪৬ সালের ২৯শে এপ্রিল তারিখে প্রতিষ্ঠিত হয়েছে। টিএসভি হার্টবার্গ তাদের সকল হোম ম্যাচ হার্টবার্গের প্রোফার্টিল এরিনা হার্টবার্গে খেলে থাকে; যার ধারণক্ষমতা হচ্ছে ৪,৫০০। বর্তমানে এই ক্লাবের ম্যানেজারের দায়িত্ব পালন করছেন মার্কুস শপ এবং সভাপতির দায়িত্ব পালন করছেন ব্রিগিট্টে আনার্ল। অস্ট্রীয় রক্ষণভাগের খেলোয়াড় সিগফ্রাইড রাসভাল্ডার এই ক্লাবের অধিনায়কের দায়িত্ব পালন করছেন।
বেনেলাক্স ইউনিয়ন

বেনেলাক্স ইউনিয়ন (; ; ), এছাড়াও বেনেলক্স হিসাবে পরিচিত, একটি রাজনৈতিক-অর্থনৈতিক ঐক্য এবং পশ্চিমে ইউরোপে তিনটি প্রতিবেশী রাষ্ট্রগুলির মধ্যে আনুষ্ঠানিক আন্তর্জাতিক আন্তঃসরকার সহযোগিতা: বেলজিয়াম, নেদারল্যান্ডস, ও লুক্সেমবার্গ.
গ্রেসন শিলিংফোর্ড

গ্রেসন ক্লিওফাস শিলিংফোর্ড (; জন্ম: ২৫ সেপ্টেম্বর, ১৯৪৪ - মৃত্যু: ২৩ ডিসেম্বর, ২০০৯) ডাবলাঙ্কের ম্যাকোচেরি এলাকায় জন্মগ্রহণকারী ডোমিনিকীয় বংশোদ্ভূত ওয়েস্ট ইন্ডিয়ান আন্তর্জাতিক ক্রিকেটার ছিলেন। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৬০-এর দশকের শেষদিক থেকে ১৯৭০-এর দশকের শুরুরদিক পর্যন্ত সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে কম্বাইন্ড আইল্যান্ডস ও উইন্ডওয়ার্ড আইল্যান্ডস দলের প্রতিনিধিত্ব করেন। দলে তিনি মূলতঃ ডানহাতি ফাস্ট-মিডিয়াম বোলার হিসেবে খেলতেন। এছাড়াও, নিচেরসারিতে বামহাতে ব্যাটিং করতেন গ্রেসন শিলিংফোর্ড।
১৯৬৭-৬৮ মৌসুম থেকে ১৯৭৮-৭৯ মৌসুম পর্যন্ত গ্রেসন শিলিংফোর্ডের প্রথম-শ্রেণীর খেলোয়াড়ী জীবন চলমান ছিল। প্রাণবন্তঃ ডানহাতি বোলার ছিলেন গ্রেসন শিলিংফোর্ড। বোলিংকালে অদ্ভুতভাবে বাঁকানো দৌড়ে অগ্রসর হতেন।
১৯৬৭-৬৮ মৌসুম থেকে ১৯৭৮-৭৯ মৌসুম পর্যন্ত উইন্ডওয়ার্ড আইল্যান্ডসের পক্ষে প্রথম-শ্রেণীর ক্রিকেটে অংশ নিয়েছেন। তন্মধ্যে, ১৯৭১-৭২ মৌসুমে কম্বাইন্ড উইন্ডওয়ার্ড ও লিওয়ার্ড আইল্যান্ডস দলের সদস্যরূপে ত্রিনিদাদের বিপক্ষে ৬/৪৯ লাভ করেন। এটিই তার প্রথম-শ্রেণীর ক্রিকেটে ব্যক্তিগত সেরা বোলিং পরিসংখ্যান ছিল।
১৯৬০-এর দশকের শেষদিক থেকে ১৯৭০-এর দশকের সূচনাকাল পর্যন্ত ওয়েস্ট ইন্ডিজ দলের ঊষালগ্নে নিজেকে প্রতিষ্ঠিত করতে ব্যর্থতার পরিচয় দিয়েছেন। তবে, সংক্ষিপ্ত সময়ের জন্যে ওয়েস হল ও চার্লি গ্রিফিথের সাথে নিজেকে মেলে ধরতে চেষ্টা চালিয়েছেন।
সমগ্র খেলোয়াড়ী জীবনে সাতটিমাত্র টেস্টে অংশগ্রহণ করেছেন গ্রেসন শিলিংফোর্ড। ২৬ জুন, ১৯৬৯ তারিখে লর্ডসে স্বাগতিক ইংল্যান্ড দলের বিপক্ষে টেস্ট ক্রিকেটে অভিষেক ঘটে তার। ২৩ মার্চ, ১৯৭২ তারিখে ব্রিজটাউনে সফরকারী নিউজিল্যান্ড দলের বিপক্ষে সর্বশেষ টেস্টে অংশ নেন তিনি।
পূর্ববর্তী শীতকালে প্রথম-শ্রেণীর ক্রিকেটে অভিষেক ঘটার পর ১৯৬৯ সালে ইংল্যান্ড গমনার্থে তাকে দলে নেয়া হয়। এ পর্যায়ে তিনি তিনটি খেলায় অংশ নিয়ে মাত্র তিন উইকেট পেয়েছিলেন। এ সফরের শুরুতে বেশ ভালোমানের খেলা উপহার দিয়েছিলেন। তবে, মাংসপেশীতে টান পড়ায় এক মাস তাকে মাঠের বাইরে অবস্থান করতে বাধ্য হতে হয়। অবশেষে লর্ডসে সিরিজের দ্বিতীয় টেস্টে খেলার সুযোগ পান। চার উইকেট লাভ করেন তিনি। ওভালের চূড়ান্ত টেস্টেও তাকে রাখা হয়। কিন্তু, উইকেট শূন্য অবস্থায় মাঠ ত্যাগ করে। এ সফরে সব মিলিয়ে ১৮.৫৮ গড়ে ৩৬ উইকেট দখল করেন।
১৯৭০-৭১ মৌসুমে ভারত ও ১৯৭১-৭২ মৌসুমে নিউজিল্যান্ডের মুখোমুখি হন। এ সময়ে কিথ বয়েস ও বার্নার্ড জুলিয়েন দলে নিজেদেরকে প্রতিষ্ঠিত করে ফেললে অবজ্ঞার পাত্রে পরিণত হন।
আন্তর্জাতিক ক্রিকেট থেকে প্রত্যাখ্যাত হলেও ঘরোয়া পর্যায়ের ক্রিকেটে উইন্ডওয়ার্ড আইল্যান্ডসের সদস্যরূপে খেলা চালিয়ে যেতে থাকেন। এরপর, ১৯৭৮-৭৯ মৌসুম পর্যন্ত কম্বাইন্ড আইল্যান্ডসে খেলেন।
২৩ ডিসেম্বর, ২০০৯ তারিখে ৬৫ বছর বয়সে ডোমিনিকার সলসবারি এলাকায় গ্রেসন শিলিংফোর্ডের দেহাবসান ঘটে।
নিহান দান

নিহান দান (ভিয়েতনামিজ: জনগণ) হ'ল ভিয়েতনামের কমিউনিস্ট পার্টির সরকারী পত্রিকা। সংবাদপত্রের মতে এটি "পার্টি, রাজ্য এবং ভিয়েতনামের মানুষের কণ্ঠস্বর"।
পত্রিকাটির দৈনিক ১৮০,০০০ অনুলিপি প্রচলন রয়েছে। এর মাসিক ম্যাগাজিনের প্রচার রয়েছে ১৩০,০০০ অনুলিপি। এর একটি অনলাইন সংস্করণ রয়েছে যা ১৯৯৮ সালের ২১ জুন শুরু হয়েছিল।
সংবাদপত্রটি প্রথম প্রকাশিত হয়েছিল ১১ ই মার্চ, ১৯৫১ সালে। এর পূর্বসূরী ছিল "সু থ্যাট" ("সত্য") সংবাদপত্র, যা ১৯৪০ এর দশকে প্রতিষ্ঠিত হয়েছিল। ভিয়েতনামী কমিউনিস্ট পার্টির অনেক গুরুত্বপূর্ণ ব্যক্তিত্ব নিহান দানে কাজ করেছেন। ট্র্যাং চিন এবং তো হু পত্রিকার প্রধান সম্পাদক ছিলেন। ট্র্যান চিন কর্তৃক চিত্রশিল্পী ফান কে আনকে পত্রিকায় যোগ দেওয়ার কথা বলার পর বিশেষত প্রথম ইন্দোচিনা যুদ্ধের সময় তিনি নিয়মিত অবদান রেখেছিলেন।
এবিসি (ম্যাগাজিন)

এবিসি ১৯৬০ থেকে ১৯৭৭ সাল পর্যন্ত প্রকাশিত একটি ইতালীয় সাপ্তাহিক ম্যাগাজিন।
ম্যাগাজিনটি ১৯৬০ সালে মিলানে একটি সাপ্তাহিক রাজনৈতিক, সাংস্কৃতিক এবং সাহিত্য ম্যাগাজিন হিসাবে প্রতিষ্ঠিত হয়েছিল এবং এটির পরিচালনায় ছিলেন "ইল জর্নোর" প্রাক্তন পরিচালক গায়েতানো বালদাচ্চি।
ম্যাগাজিনের গ্রাফিক তৈরি করেছিলেন শিল্পী সিরিও মুসসো যিনি জনপ্রিয় ব্রিটিশ সংবাদপত্র দ্বারা অনুপ্রাণিত হয়ে তা তৈরি করেন। ম্যাগাজিনে প্রায়শই বিতর্কিত, উস্কানিমূলক বিষয়বস্তু থাকত। ম্যাগাজিনে ইতালো কালভিনো, লুচানো বিয়ানচার্দি, কার্লো লেভি, আলবের্তো বেভিলাকুয়া, জুসেপ্পে বের্তো, মার্কো পান্নেল্লা, জান কার্লো ফুস্কো, মার্চেল্লো মার্কেসি, কাল্লিস্ত্রো কোসুলিচ প্রভৃতিগণ লিখেছেন। ১৯৬৩ সালের জুনে এটি "এবিসি দেই রাগাচ্চি" নামে একটি পরিপূরক কমিকস ম্যাগাজিন চালু করে, যার ৯৭ টি সংখ্যা বের হয়েছিল এবং ১৯৬৫ সালের অক্টোবরে এর প্রকাশনা শেষ হয়। 
১৯৭০-এর দশকের দ্বিতীয়ার্ধে ম্যাগাজিনের প্রচলন হ্রাস পেতে শুরু করে, এবং ১৯৭৭ সালে পর্যন্ত আট শতাধিক ইস্যু প্রকাশিত হবার পর "এবিসি" বন্ধ হয়ে যায়। ১৯৮০ এবং ২০০১ সালে ম্যাগাজিনটি পুনরুত্থানের প্রচেষ্টা করা হয়েও তা স্থায়ী হয় নি।
আল ফজর

আল ফজর (আরবি: الفجر এর অর্থ ঊষা) সংযুক্ত আরব আমিরাতের আবুধাবিতে প্রকাশিত একটি স্বতন্ত্র আরবি ভাষার দৈনিক পত্রিকা। দৈনিকটি দেশের প্রাচীনতম প্রকাশনাগুলির মধ্যে একটি।
"আল ফজর" ১৯৭৪ সালে ওবায়েদ হুমাইদ আল মাজারুই চালু করেছিলেন। মাজারুই দৈনিকের প্রথম সম্পাদকও ছিলেন। কাগজের প্রকাশক হলেন দার আল ফজর প্রিন্টিং, প্রকাশনা এবং বিজ্ঞাপন যা ১৯৭৫ সালে প্রতিষ্ঠিত হয়েছিল। পত্রিকাটির সদর দফতর আবুধাবিতে। 
দৈনিকটি, একটি স্বাধীন প্রকাশনা, স্থানীয়, জাতীয় এবং আন্তর্জাতিক সংবাদ সরবরাহ করে। এছাড়াও, পত্রিকাটি শিল্পকলা এবং মহিলাদের পরিপূরক সরবরাহ করে।
পত্রিকাটি সরকারের সমর্থক ও অনুগত হিসাবে বিবেচিত। শরিফ আল বাসেল দৈনিকটির প্রধান সম্পাদক। 
প্রতিদিনের প্রচারের রেকর্ডের জন্য দৈনিকটি এবিসির সদস্য। ১৯৯৪ সালে "আল ফজরের" প্রচার ছিল ৪,২৮৪ অনুলিপি। ২০০৩ সালে এর আনুমানিক প্রচলন ছিল ২৮,০০০ অনুলিপি।
আলফাবেতা

আলফাবেতা ইতালীয় ভাষার একটি মাসিক সাংস্কৃতিক এবং সাহিত্য ম্যাগাজিন ছিল যা ১৯৭৯ থেকে ১৯৮৮ পর্যন্ত ইতালির মিলানে প্রকাশিত হয়। ম্যাগাজিনটি সেই সময় দেশের সাংস্কৃতিক প্রতীক ছিল। 
"আলফাবেটা" ১৯৮৮ সালের মে মাসে নান্নি বালেস্ত্রিনি মিলানে প্রতিষ্ঠা করেছিলেন। মাসিক প্রকাশিত এই ম্যাগাজিনের সম্পাদকীয় বোর্ডে মারিয়া কর্তি, উমবের্তো একো, ফ্রান্সেস্কো লেওনেত্তি, আন্তোনিও পোর্তা, পিয়ের আলদো রোভাত্তি এবং পাওলো ভোলপোনি প্রভৃতিগণ লিখতেন।
"আলফাবেতা" বই, অন্যান্য ম্যাগাজিন, প্রদর্শনী, থিয়েটার এবং সিনেমা সম্পর্কিত খবরের পাশাপাশি সংস্কৃতি ও রাজনীতি সম্পর্কে গভীর নিবন্ধ প্রকাশ করতো। এর ওপর ভিত্তি করে মলাট সাজানো হতো। জিয়ান মারিও ভিলালতা ১৯৮৬ সালে ম্যাগাজিনে তাঁর কাব্যজীবন শুরু করেছিলেন। 
"আলফাবেতা" ১৯৮৮ সালে প্রকাশনা বন্ধ করে দেয়। এর উত্তরসূরি "আলফাবেতা ২" যা ২০১০ সালে প্রকাশিত হয়।
রাষ্ট্রীয় জীবাণু সংক্রমণ গবেষণা সংস্থা

রাষ্ট্রীয় কলেরা এবং আন্ত্রিক রোগ প্রতিষ্ঠান বা আইসিএমআর-রাষ্ট্রীয় কলেরা এবং আন্ত্রিক রোগ প্রতিষ্ঠান (, ) ভারতের একটি চিকিৎসা গবেষণা প্রতিষ্ঠান যা আন্ত্রিক রোগ এবং এইচআইভি/এইডস সম্পর্কিত গবেষণা পরিচালন, এবং প্রতিরোধ, চিকিৎসা ও নিয়ন্ত্রণকৌশলে গবেষণা পরিচালনা করে।
এই প্রতিষ্ঠানটির সদর দফতর পশ্চিমবঙ্গের কলকাতায় অবস্থিত। এটি ভারতীয় চিকিৎসাবিদ্যা গবেষণা পরিষদ অধিভুক্ত।
পূর্ব ভারত এবং গাঙ্গেয় সমভূমিতে কলেরা এবং সম্পর্কিত মহামারীগুলির দীর্ঘ ইতিহাস রয়েছে। ভারতীয় চিকিৎসাবিদ্যা গবেষণা পরিষদ (আইসিএমআর) পশ্চিম কলকাতার কীড স্ট্রিটে (বর্তমানে ডঃ মহম্মদ ইশাক রোড) "কলেরা গবেষণা কেন্দ্র" স্থাপন করে। এই কেন্দ্র প্রতিষ্ঠার লক্ষ্য ছিল কলেরা এবং অন্যান্য অন্ত্রের রোগ সম্পর্কিত গবেষণা করা। ১৯৭৯ সালে এটির নাম পরিবর্তন করে বর্তমানের নামটি রাখা হয়। ১৯৮০ সালে, প্রতিষ্ঠানটি বিশ্ব স্বাস্থ্য সংস্থার "ডায়রিয়া রোগ সম্পর্কিত গবেষণা ও প্রশিক্ষণের জন্য ডাব্লুএইচওর সহযোগী কেন্দ্র" হিসাবে স্বীকৃতি লাভ করে।
২০২০ সালে ভারতে করোনাভাইরাসের বৈশ্বিক মহামারীর সময় প্রতিষ্ঠানটি এবং এটির জীবাণুবিজ্ঞানি এবং গবেষকরা গুরুত্বপূর্ণ ভূমিকা পালন করেন।
প্রতিষ্ঠানটিকে বিশ্ব স্বাস্থ্য সংস্থা (হু) ১৯৬৮ সালে "আন্তর্জাতিক রেফারেন্স সেন্টার ফর ভিব্রিও ফেজ টাইপিং" এবং ১৯৮০ সালে "হু কোল্যাবোরেটিভ সেন্টার ফর রিসার্চ এন্ড ট্রেনিং অন ডায়ারিয়াল ডিজীজেস" মর্যাদা দেয়।
মার্স্ক লাইন

মার্স্ক লাইন একটি ডেনিশ আন্তর্জাতিক কনটেইনার শিপিং সংস্থা এবং ডেনিশ ব্যবসায়িক সংস্থার মেরস্ক গোষ্ঠীর বৃহত্তম অপারেটিং সহায়ক সংস্থা। বহরের আকার এবং কার্গো ক্ষমতা উভয় ক্ষেত্রেই এটি বিশ্বের বৃহত্তম কনটেইনার শিপিং সংস্থা। ১১৬ টি দেশে এই সংস্থার মোট ৩৭৪ টি অফিস রয়েছে। এই সংস্থায় প্রায় ৩১,৬০০ জন কর্মী নিযুক্ত রয়েছে, যার মধ্যে ৭,০০০ জন শিপিং ক্রু এবং ২৪,৬০০ জন প্রসেসিং কর্মী। মার্স্ক লাইন ৭৮৬ টিরও বেশি জাহাজ পরিচালনা করে এবং এর ধারণক্ষমতা ৪.১ মিলিয়ন টিইইউ। সংস্থাটি ১৯২৮ সালে প্রতিষ্ঠিত হয়।
১৯২০-এর দশকের শুরুতে, এ.পি. মোলার লাইনার ট্রেড ব্যবসায়ে প্রবেশের সম্ভাবনা বিবেচনা করে। চাহিদার উপর নির্ভর করে নৌযানগুলি বন্দর থেকে বন্দরে যাত্রা করে ট্রাম্প বাণিজ্য, সময়মতো লাইনারদের কাছে মাঠ হারাতে পারে বলে মনে করা হয়। ১২ জুলাই ১৯২৮ সালে, "লইস মার্স্ক" জাহাজটি বাল্টিমোর থেকে আমেরিকার পূর্ব উপকূল থেকে পানামা খাল হয়ে সুদূর পূর্ব এবং পশ্চিমে যাত্রা করে। কার্গোটিতে ফোর্ড গাড়ির যন্ত্রাংশ এবং অন্যান্য সাধারণ পণ্যসম্ভার ছিল। এটি মার্স্ক শিপিং এর পরিষেবা শুরু করার সূচনা করে। ১৯৫০ সালে পরিষেবা সম্প্রসারণের আগে আমেরিকা এবং ইউরোপের মধ্যে পণ্য পরিবহনের মাধ্যমে দ্বিতীয় বিশ্বযুদ্ধের পরে ১৯৪৬ সালে মার্স্ক লাইন বৃদ্ধি পেতে শুরু করে।
জুলাই ২০১১ পর্যন্ত মার্স্ক লাইনের বহরে ৭০০ টিরও বেশি জাহাজ (হামবুর্গ সাদের সাথে সংমিশ্রণে) এবং ৩.৮ মিলিয়ন টিইইউ (কুড়ি-ফুট সমতুল্য ইউনিট) টিইউরও বেশি সংখ্যক কন্টেইনার রয়েছে।
২০০৬ সালে, বিশ্বের বৃহত্তম কন্টেইনার জাহাজ, ই-শ্রেণির জাহাজ এমা মার্স্ককে ওডেনস স্টিল শিপইয়ার্ড থেকে মার্স্ক লাইনের কাছে পৌঁছে দেওয়া হয়।
মার্স্ক লাইন বিশ্বজুড়ে এর পরিষেবা প্রদানের জন্য সর্বাধিক পরিচিত। এশিয়া-ইউরোপ এবং ট্রান্স-আটলান্টিক বাণিজ্যগুলির প্রধান বাণিজ্য লেনগুলি ছাড়াও, মার্স্ক লাইন দক্ষিণ আমেরিকা এবং ইউরোপের পাশাপাশি আফ্রিকায় বিস্তৃত পরিষেবা সরবরাহ করে। সংস্থাটি ২০১১ সালে ডেইলি মার্স্কের উদ্ভাবনী ধারণারও সূচনা করে, যা চীন ও ইউরোপীয় কেন্দ্রীয় বন্দরগুলির থেকে সরবরাহ বন্দরগুলির মধ্যে একটি প্রিমিয়াম গ্যারান্টিযুক্ত পরিষেবা সরবরাহ করে। বাণিজ্যের সমর্থন সত্ত্বেও, অতিরিক্ত সরবরাহের কারণে মার্স্ক লাইন পরিষেবাগুলি হ্রাস করতে বাধ্য হয়। সাম্প্রতিক তার পণ্যের পুনর্গঠন তাদের এশিয়া-অস্ট্রেলিয়া, ভারত থেকে পশ্চিম আফ্রিকা এবং চীন থেকে আমেরিকা রুটে উন্নীত করা হয়।
আল বায়ান (সংবাদপত্র)

দুবাই সরকার পত্রিকাটি ১৯৮০ সালে প্রতিষ্ঠা করেছিল। ২০০৩ অবধি এটি দুবাই মিডিয়া বিভাগের অংশ ছিল। ২০০৯ সাল থেকে পত্রিকাটি দুবাই মিডিয়া ইনকর্পোরেটেডের অংশ হয়েছে। এর প্রধান সম্পাদক হলেন মুনা বুসামরা এবং এর প্রধান নির্বাহী সম্পাদক রিয়াদ মিকদাদি।
সেভেন ডেইস (সংবাদপত্র)

"সেভেন ডেইস" এই অঞ্চলের প্রথম নিখরচার দৈনিক পত্রিকা ছিল। এর অংশীদারত্বে ছিল যুক্তরাজ্যের ডেইলি মেল জেনারেল ট্রাস্ট (ডিএমজিটি)। পত্রিকাটিরর প্রতিষ্ঠাতা ছিলেন অ্যাশলে নর্থকোট এবং স্টিভ লি (জয়দুব নয়)। ২০০৩ সালে প্রতি শুক্রবারে প্রকাশিত হত এই সাপ্তাহিক ট্যাবলয়েডটি। 
বিপিএ দ্বারা নিশ্চিত হওয়া গেছে যে দৈনিকটির প্রচলন ২০১১ সালের শেষ ছয় মাসে ছিল ৬২,৫৩২ অনুলিপি। ২০১৩ সালের প্রথম ছয় মাসের প্রচলন ছিল ৬১,৪৯৪ অনুলিপি।
তাকভিম

তাকভিম একটি তুর্কি দৈনিক পত্রিকা।
১৯৯৪ সালে ডিনক বিলগিন তাকভিম সংবাদপত্রটি প্রতিষ্ঠা করেছিল। ২০০৮ সালে কালিক হোল্ডিং এর তুর্কুয়াজ মিডিয়া গ্রুপ১.১ বিলিয়ন ডলারে "সাবাহ" -এটিভি গ্রুপ ক্রয়ের অংশ হিসেবে এই তাকভিম পত্রিকা কিনে নেয়। 
১৮ জুন ২০১৩-তে "তাকভিম" তার প্রথম পৃষ্ঠায় সিএনএন -এর ক্রিশ্চিয়ান আমানপুরের একটি জাল "সাক্ষাৎকার" প্রকাশ করেছিল, যাতে আমানপুর অনুমান করেছিলেন যে ২০১৩ সালে তুরস্কে বিক্ষোভে সিএনএন'র প্রচার "আন্তর্জাতিক ব্যবসায়ের স্বার্থে তুরস্ককে অস্থিতিশীল করার স্পষ্ট আগ্রহ দ্বারা অনুপ্রাণিত ছিল"। কাগজটি গল্পটিতে একটি ছোট দাবি করে বলেছিল, "এই সাক্ষাৎকারটি বাস্তব নয়, তবে আপনি এখানে যা পড়বেন তা আসল।"
বতান

বতান (অর্থ: "মাতৃভূমি") একটি তুর্কি দৈনিক পত্রিকা যা দোয়ান মিডিয়া গ্রুপ দ্বারা ২০০২ সালে প্রতিষ্ঠিত হয়েছিল। কাগজটি ডিসি ( ডেমিরোরেন এবং কারাকান) কর্পোরেশন এপ্রিল ২০১১ সালে কিনেছিল এবং কয়েক মাস পরে ডেমিরোরেন হোল্ডিং কর্তৃক পুরোপুরি অধিগ্রহণ করা হয়েছিল। 
মার্চ ২০১১ থেকে বতানের প্রচলন ছিল ১১১,৪৮৯, যা তুরস্কের ১৫ তম সর্বোচ্চ প্রচলন। তবে ১ নভেম্বর ২০১৮ এ পত্রিকাটির প্রকাশনা বন্ধ হয়ে যায়।
উলুবেড়িয়া কলেজ

উলুবেড়িয়া কলেজ হল, ভারতীয় রাজ্য পশ্চিমবঙ্গের হাওড়া জেলার অন্তর্গত একটি প্রসিদ্ধ ও অন্যতম অগ্ৰগণ্য উচ্চশিক্ষাপ্রতিষ্ঠান। এটির অবস্থান শহর-উলুবেড়িয়ার কেন্দ্রস্থলে ও.টি. রোড পার্শ্ববর্তী সিজবেড়িয়া অঞ্চলে। কলেজটি কলকাতা বিশ্ববিদ্যালয় দ্বারা অনুমোদিত।
১৯৪৮ খ্রিস্টাব্দের ১৬ আগস্ট বিশিষ্ট শিক্ষাবিদ শ্রী হরিপদ ঘোষাল মহাশয় উলুবেড়িয়া কলেজ প্রতিষ্ঠা করেন। শিক্ষাবিদ হরিপদ ঘোষাল স্থানীয় এক উচ্চ বিদ্যালয়ের প্রধান শিক্ষক ছিলেন। তৎকালীন সময়ে স্থানীয় শিক্ষার্থীদের উচ্চ বিদ্যালয় থেকে পাশ করে বেরোনোর পর, উচ্চশিক্ষা লাভের জন্য কোনও কলেজ বা উচ্চশিক্ষা প্রতিষ্ঠান এই অঞ্চলে ছিল না। তাদের, বিশেষ করে সংখ্যালঘু ছাত্রীদের উচ্চশিক্ষা দানের উদ্দেশ্যে স্থানীয় কয়েকজন শিক্ষাবিদ ব্যক্তির ঐকান্তিক সহযোগীতা ও উদ্যোগে তিনি সদ্যস্বাধীন ভারতবর্ষে, ১৯৪৮ খ্রিস্টাব্দে 'উলুবেড়িয়া কলেজ' প্রতিষ্ঠা করেছিলেন। কিছু সংখ্যক স্থানীয় ছাত্রছাত্রী নিয়ে উলুবেড়িয়া কলেজের প্রতিষ্ঠাতা অধ্যক্ষ হরিপদ ঘোষাল মহাশয় এই কলেজের যাত্রা শুরু করেছিলেন। দিনে দিনে কলেজে ছাত্রছাত্রীর সংখ্যা বৃদ্ধি পায়।
১৯৪৮ খ্রিস্টাব্দে উলুবেড়িয়া কলেজ কলকাতা বিশ্ববিদ্যালয়ের অনুমোদন লাভ করে। তখন শুধু কলাবিদ্যা পড়ানো হত। ১৯৬৮ খ্রিস্টাব্দে উলুবেড়িয়া কলেজে হাওড়া জেলার প্রথম শিক্ষক শিক্ষণ (বিএড) বিভাগ চালু করা হয়েছিল। শিক্ষক শিক্ষণ বিভাগে মোট ১০০ আসন আছে।
১৯৫৫ খ্রিস্টাব্দে কলেজে বিজ্ঞান পড়ানো শুরু হয়।
১৯৬৭ খ্রিস্টাব্দে কলেজে বাণিজ্য বিভাগ চালু হয়েছিল।
উলুবেড়িয়া কলেজ শিক্ষক-শিক্ষণ বা বিএড বিভাগের সূচনা হয় ১৯৬৮ সালে। প্রসঙ্গত উল্লেখ্য, এটি হাওড়া জেলার প্রথম বিএড কলেজ।
২০১৪ খ্রিস্টাব্দে উলুবেড়িয়া কলেজ জাতীয় মূল্যায়ন ও প্রত্যয়ন পরিষদ (ন্যাক) দ্বারা আবার স্বীকৃতি এবং বি গ্রেড প্রাপ্ত হয়েছে। কলেজটি বিশ্ববিদ্যালয় মঞ্জুরি কমিশন (ইউজিসি) দ্বারাও স্বীকৃত।
ইভরেনসেল

ইভরেনসেল (ইংরেজি:Universal) একটি তুর্কি দৈনিক পত্রিকা। 
ইভরেনসেল ১৯৯৫ সালের ৭ জুন প্রতিষ্ঠিত হয়েছিল। কাগজটি অন্যান্য তুর্কি সংবাদপত্রের চেয়ে আলাদা যেহেতু এটি শ্রমিক ইউনিয়নকে ঘিরে বিভিন্ন বিষয়ে গভীর গবেষণা চালিয়েছে। ২০১৭ সালে সংবাদপত্রটির একটি ইংরেজি সংস্করণ শুরু হয়েছিল।
১৯৯৬ সালে ২৭ বছর বয়সী এই পত্রিকার সাংবাদিক মেটিন গোকতেপে পুলিশ হেফাজতে মৃত্যুবরণ করেছিল এবং এতে জনসাধারণের বিক্ষোভ ও হৈ চৈ হয়েছিল। তাকে আটক এবং হত্যার দিন এই প্রতিবেদক কর্মরত ছিলেন।
কনীনিকা বন্দ্যোপাধ্যায়

কনীনিকা বন্দ্যোপাধ্যায় (জন্ম: ২১ মে ১৯৮০, কলকাতা) হলেন টালিউডের সাথে যুক্ত একজন ভারতীয় অভিনেত্রী। তাকে প্রধানত বাংলা চলচ্চিত্র এবং ধারাবাহিকে দেখা যায়।
কনীনিকা কলকাতা বিশ্ববিদ্যালয়ের অধিভুক্ত কলেজ শিবনাথ শাস্ত্রী কলেজ থেকে বাণিজ্যে স্নাতক। তিনি টেলিভিশনে অভিনয় দিয়ে তার কর্মজীবন শুরু করেছিলেন। তাকে প্রথম দেখা যায় জি বাংলায় সম্প্রচারিত "স্বপ্ননীল" নামের একটি ধারাবাহিকে। বড় পর্দায় তাকে প্রথম দেখা যায় মলয় ভট্টাচার্যের চলচ্চিত্র "তিন এক্কে তিন"-এ।
জ্যাক নরিয়েগা

জ্যাক মলিনসন নরিয়েগা (; জন্ম: ১৫ এপ্রিল, ১৯৩৬ - মৃত্যু: ৮ আগস্ট, ২০০৩) সেন্ট যোসেফ এলাকায় জন্মগ্রহণকারী ত্রিনিদাদীয় বংশোদ্ভূত ওয়েস্ট ইন্ডিয়ান আন্তর্জাতিক ক্রিকেটার ছিলেন। ওয়েস্ট ইন্ডিজ ক্রিকেট দলের অন্যতম সদস্য ছিলেন তিনি। ১৯৭০-এর দশকের সূচনালগ্নে অত্যন্ত সংক্ষিপ্ত সময়ের জন্যে ওয়েস্ট ইন্ডিজের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর ওয়েস্ট ইন্ডিয়ান ক্রিকেটে ত্রিনিদাদ ও টোবাগো দলের প্রতিনিধিত্ব করেন। দলে তিনি মূলতঃ ডানহাতে অফ ব্রেক বোলিং করতেন। এছাড়াও, ডানহাতে নিচেরসারিতে ব্যাটিং করতেন জ্যাক নরিয়েগা।
১৯৬১-৬২ মৌসুম থেকে ১৯৭৪-৭৫ মৌসুম পর্যন্ত জ্যাক নরিয়েগা’র প্রথম-শ্রেণীর খেলোয়াড়ী জীবন চলমান ছিল।
ক্লাব ক্রিকেটে বিশ্বস্ত খেলোয়াড়ের ভূমিকার অবতীর্ণ হয়েছিলেন তিনি। ঐ মৌসুমে আঞ্চলিক পর্যায়ের শেল শীল্ড প্রতিযোগিতায় খেলার জন্যে ত্রিনিদাদ ও টোবাগো দলে আমন্ত্রিত হন। দুই খেলায় অংশ নিয়ে ১৭ উইকেট দখল করেন তিনি। ফলশ্রুতিতে, দল নির্বাচকমণ্ডলীর দৃষ্টি আকর্ষণে সক্ষম হয়েছিলেন।
সমগ্র খেলোয়াড়ী জীবনে চারটিমাত্র টেস্টে অংশগ্রহণ করেছেন জ্যাক নরিয়েগা। সবগুলো টেস্টই ভারতের বিপক্ষে খেলেছিলেন তিনি। ১৮ ফেব্রুয়ারি, ১৯৭১ তারিখে কিংস্টনে সফরকারী ভারত দলের বিপক্ষে টেস্ট ক্রিকেটে অভিষেক ঘটে তার। ১৩ এপ্রিল, ১৯৭১ তারিখে পোর্ট অব স্পেনে একই দলের বিপক্ষে সর্বশেষ টেস্টে অংশ নেন তিনি।
১৯৭০-৭১ মৌসুমে ভারত দল ওয়েস্ট ইন্ডিজ গমন করে। সফরকারী দলের অফ-স্পিনার জ্যাক নোরিয়েগা পোর্ট অব স্পেনে অনুষ্ঠিত সিরিজের দ্বিতীয় টেস্টের প্রথম ইনিংসে ৯/৯৫ বোলিং পরিসংখ্যান গড়েছিলেন। অদ্যাবধি একমাত্র ওয়েস্ট ইন্ডিয়ান বোলার হিসেবে এক ইনিংসে নয় উইকেট লাভের বিষয়টি টিকে রয়েছে স্ব-মহিমায়। নিজ শহরের কুইন্স পার্ক ওভালে এ কীর্তিগাঁথা রচনা করেছিলেন তিনি। ৩৫ বছর বয়সে টেস্ট অভিষেক পর্ব সম্পন্ন হয় তার। জ্যামাইকায় প্রথম টেস্ট খেলেন। প্রাপ্ত ১৭টি টেস্ট উইকেটের জন্যে ২৯ গড়ে রান খরচ করেছিলেন। তন্মধ্যে, কুইন্স পার্কেই পান ১৫ উইকেট।
প্রফুল্ল চিত্তের অধিকারী ছিলেন। খুব কম সময়ই কুইন্স পার্কের বড় ধরনের খেলায় তার অনুপস্থিতি লক্ষ্য করা যায়। 
ক্রিকেট খেলা থেকে অবসর গ্রহণের পর কোচিংয়ের দিকে ধাবিত হন। ব্যক্তিগত জীবনে বিবাহিত ছিলেন। নয় সন্তানের জনক ছিলেন। পরিবারের ভরণপোষণে হিমশিম খেলেও কোন অভাব-অভিযোগ ছিল না।
৮ আগস্ট, ২০০৩ তারিখে ৬৭ বছর বয়সে ত্রিনিদাদের পোর্ট অব স্পেন এলাকায় জ্যাক নরিয়েগা’র দেহাবসান ঘটে।
মিল্লি গ্যাজেটে

মিল্লি গেজেটে ("জাতীয় সংবাদপত্র") একটি রক্ষণশীল তুর্কি দৈনিক পত্রিকা। এটি ১৯৭৩ সালে প্রতিষ্ঠিত হয়েছিল এবং এটি ইসলামিক ন্যাশনাল স্যালভেশন পার্টির ("মিল্লি সেলামেট পার্টিসির" ) সাথে একত্রিত হয়েছিল। এটি জার্মানিতে এর একটি জার্মান সংস্করণ প্রকাশ করে, যা মিলি গোরেস সংস্থার সাথে যুক্ত।
ব্যবহারযোগ্য ও স্ববিবেচনাধীন আয়

ব্যবহারযোগ্য আয় (Disposable income) বলতে মোট ব্যক্তিগত আয় থেকে ব্যক্তিগত আয়কর বাদ দিলে যে আয় অবশিষ্ট থাকে, তাকে বোঝায়। অন্য ভাষায়, কর প্রদানের পরে আয়ের যে অংশ পণ্য বা সেবা ভোগের জন্য বা সঞ্চয়ের জন্য ব্যবহৃত হয়, সেটিই হল ব্যবহারযোগ্য আয়। ভোগের প্রান্তিক প্রবণতা (marginal propensity to consume বা MPC) হল ব্যবহারযোগ্য আয়ের পরিবর্তন (হ্রাস বা বৃদ্ধি) ঘটলে সেই পরিবর্তনের যে ভগ্নাংশ ভোগ করা হয়, সেটি। যেমন যদি ব্যবহারযোগ্য আয় ১০০ টাকা বৃদ্ধি পায় এবং ঐ ১০০ টাকার মধ্যে ৬৫ টাকা ভোগ করা হয়, তাহলে ভোগের প্রান্তিক প্রবণতা হল ৬৫%। অন্য ভাষায়, সঞ্চয়ের প্রান্তিক প্রবণতা (marginal propensity to save) হল ৩৫%। ওইসিডি-র উন্নততর জীবন সূচক নামক গবেষণা থেকে প্রাপ্ত তথ্য অনুযায়ী মার্কিন যুক্তরাষ্ট্রের গড় পরিবারের ব্যবহারযোগ্য আয় সমস্ত ওইসিডি-র সদস্যভুক্ত রাষ্ট্রগুলির মধ্যে সর্বোচ্চ, যা মাথাপিছু বাৎসরিক প্রায় ৪১ হাজার মার্কিন ডলার। তুলনায় ওইসিডি রাষ্ট্রগুলির মাথাপিছু বাৎসরিক গড় ব্যবহারযোগ্য আয় ২৯ হাজার মার্কিন ডলার।
স্ববিবেচনাধীন আয় (Discretionary income) বলতে মোট ব্যক্তিগত আয় থেকে ব্যক্তিগত আয়কর ও ন্যূনতম জীবনধারণের জন্য বা একটি নির্দিষ্ট জীবনযাত্রার মান ধরে রাখার জন্য প্রয়োজনীয় ব্যয় (যেমন খাদ্য, বস্ত্র, বাসা ভাড়া, বন্ধক ঋণ পরিশোধ, ঔষধ, পরিবহন, বীমা, সন্তানের দেখাশোনা, ইত্যাদি) বাদ দিলে আয়ের যে অংশ বাকি থাকে, সেই আয়কে বোঝায়।
উপরের সংজ্ঞাগুলি সত্ত্বেও অনেক সময় ভুল করে স্ববিবেচনাধীন আয়কে ব্যবহারযোগ্য আয় হিসেবে ডাকা হতে পারে। কর ও বিল পরিশোধ করার পরে অবশিষ্ট অর্থকে অনেকে ভুল করে ব্যবহারযোগ্য আয় হিসেবে ডেকে থাকে।